Pembelit Lidah Dalam Pelbagai Bahasa Di Seluruh Dunia

Pembelit Lidah ataupun dalam bahasa Inggeris Tongue Twister adalah ayat rekaan yang sukar disebut dengan tepat. Frasa tersebut boleh digunakan dalam pelbgai jenis permainan bahasa. Jika seseorang itu tersalah sebut, dia akan menjadi bahan ketawa orang lain, terutama sekali jika kesalahan tersebut membawa maksud yang tidak sepatutnya. Berikut adalah contoh pembelit lidah dalam pelbagai bahasa di seluruh dunia.

Pembelit Lidah boleh ditemui dalam Bahasa Melayu. Contoh ayat dalam bahasa Melayu yang sukar disebut ialah “Kakakku kata, kuku kakiku kotor. Kukikis kuku kotor kakiku”. Ayat tersebut mengisahkan tentang hubungan antara adik-beradik dalam sebuah keluarga. Seorang kakak memberitahu adiknya tentang keadaan kuku kakinya. Adik yang diberitahu itu kemudiannya membersihkan  kakinya daripada sebarang kekotoran.

Bahasa Inggeris juga mempunyai pembelit lidah. Contoh ayat dalam bahasa tersebut ialah “I scream, you scream, we all scream for ice-cream!”. Ayat tersebut membawa maksud “Aku menjerit, kau menjerit, kami semua menjerit untuk aiskrim!”. Ayat tersebut mengisahkan tentang kehidupan manusia terutama sekali kanak-kanak yang sedaya upaya untuk memanggil penjual manisan.

Bahasa Mandarin juga mempunyai pembelit lidah. Contoh ayat dalam bahasa tersebut ialah “shī shì shí shī shǐ”. Ayat tersebut membawa maksud “Kisah Encik Shi Memakan Singa”. Kisah Encik Shi Memakan Singa adalah sebuah puisi yang mengandungi 92 karakter yang ditulis oleh seorang penyair bernama Yuen Ren Chao (1892-1982). Ayat tersebut ditulis sama ada dalam Tulisan Cina Dipermudah (Simplified Chinese), “施氏食狮史” ataupun Tulisan Cina Tradisional (Traditional Chinese), “施氏食獅史”.

Bahasa Arab juga mempunyai pembelit lidah. Contoh ayat dalam bahasa tersebut ialah “taraqto al baba hatta kallamatni, fa lamma kallamatni kallamatni. qalat: ya isma’ilo sabran, qolto: ya Asma 3eela sabri”. Ayat tersebut membawa maksud “Saya mengetuk pintu sehingga sakit lengan, dia berkata: Ismail menunggu. Saya berkata: Asma, saya telah hilang sabar”.

Bahasa Ibrani (Hebrew) juga mempunyai pembelit lidah. Contoh ayat dalam bahasa tersebut ialah “Sarah Syarah Sir Sameakh, Sir Sameakh Sarah Syarah”. Ayat tersebut membawa maksud “Sarah sedang menyanyi lagu gembira, lagu yang gembira dinyanyikan”.

Bahasa Suomi (Finnish) juga mempunyai pembelit lidah. Contoh ayat dalam bahasa tersebut ialah “Kokoo koko kokko kokoon. Koko kokkoko kokoon? Koko kokko kokoon”. Ayat tersebut membawa maksud “Letakkan semua unggun api. Semua unggun api? Semua unggun api”.

Bahasa Magyar (Hungarian) juga mempunyai pembelit lidah. Contoh ayat dalam bahasa tersebut ialah “Te tetted e tettetett tettet? Tettetett tettek tettese, te!”. Ayat tersebut membawa maksud “Adakah kau melakukan perbuatan jahat ini? Kau pelaku perbuatan jahat!”.

Bahasa Jepun juga mempunyai pembelit lidah. Contoh ayat dalam bahasa tersebut ialah “Kono neko koko no neko no koneko kono koneko ne” ayat tersebut membawa maksud “Kucing ini adalah anak kucing kepada kucing di sini, anak kucing ini”. Dalam tulisan asal, ayat tersebut ditulis sebagai “この猫ここの猫の子猫この子猫ね”.

Bahasa Korea juga mempunyai pembelit lidah. Contoh ayat dalam bahasa tersebut ialah “mokdong royal nyuroyar reseutorang nyu menyu”. Ayat tersebut membawa maksud “Hidangan Baharu Restoran Mokdong Royal New Royal”. Dalam tulisan asal, ayat tersebut ditulis sebagai “목동 로얄 뉴로얄 레스토랑 뉴메뉴”.

Bahasa Tamil juga mempunyai pembelit lidah. Contoh ayat dalam bahasa tersebut ialah “yār tacca caṭṭai  eṅka tāttā tacca caṭṭai?”. Ayat tersebut membawa maksud “Siapakah kemeja besar datuk kita?”. Dalam tulisan asal, ayat tersebut ditulis sebagai “யார் தச்ச சட்டை  எங்க தாத்தா தச்ச சட்டை?”.

Akhir sekali, Bahasa Tagalog juga mempunyai pembelit lidah. Contoh ayat dalam bahasa tersebut ialah “Aba, bababa kaba Baba?”. Ayat tersebut membawa maksud “Kenapa, adakah kau pergi ke Baba?”.

Kesimpulannya, itu adalah contoh pembelit lidah dalam pelbagai bahasa di seluruh dunia. Bergantung kepada bahasa berkenaan, terdapat pelbagai sebab yang menyebabkan sesuatu ayat itu sukar disebut oleh banyak pihak. Sebagai contoh giliran bunyi [s] dan [ʃ] dalam Ibrani menyebabkan ayat tertentu sukar disebut. Harmoni Vokal (Vowel Harmony) dan kes tatabahasa dalam bahasa Magyar dan Suomi masing-masing juga memainkan peranan penting. Apakah pembelit lidah yang kami telah tertinggal? Sila tinggalkan di dalam ruangan komen di bawah.

Artikel disumbangkan oleh Alam Bahasa untuk The Patriots.


Pertempuran Salamis: Keegoan Xerxes Membawa Padah

Sebelum ini, dalam artikel saya yang lepas, kita belajar tentang Pertempuran Thermopylae di mana dalam pertempuran ini, kita belajar usaha Xerxes untuk menundukkan seluruh Yunani ke bawah taklukannya dihidangkan dengan jalan yang penuh dengan mimpi ngeri oleh 7000 askar Yunani sebelum berakhir dengan kemenangan tipis. Itu pun sebab pengkhiantan dari pihak Yunani itu sendiri.

Kita juga belajar bahawa dalam pertempuran yang lain, Athens memimpin angkatan laut Yunani berdepan dengan bala kapal-kapal Parsi di Arthemisium, dan dalam pertempuran itu, ianya berhasil dengan keputusan seri di mana Athens terpaksa berundur untuk kembali membuat persediaan baru bagi menahan gempuran Parsi.

Maka dalam siri penaklukan Parsi ke atas Yunani, maka kalau kita ketinggalan berbicara tentang Pertempuran Salamis, maka kita sebenarnya sudah ketinggalan salah satu daripada pertempuran laut yang dibariskan antara paling mengagumkan untuk dikaji dalam sejarah.

Analisis awal yang boleh kita gerakkan sebelum kita panjangkan lagi perbincangan kita adalah seperti berikut:

1. Gabungan Negara Kota Yunani

Komander perang:

• Eurybiades (Sparta)
• Themistocles (Athens)

Bilangan kapal:

378 Buah Kapal

2. Parsi (Dinasti Achaemenid)

Komander perang:

Xerxes I
Artemisia I dari Caria (laksamana perempuan pertama dalam sejarah)
Ariabignes

Bilangan kapal:

Lingkungan 900 – 1207 buah kapal.

Dari analisis awal yang saya paparkan pada kalian, maka kita mengetahui bahawa kapal yang dibawa oleh Xerxes kali ini betul-betul mengatasi jumlah kapal yang dimiliki oleh gabungan-gabungan negara kota Yunani dengan kapal jenis Triemes dan Penrekonters. Maka, bagaimanakah gabungan negara kota Yunani mahu berdepan dengan jumlah kapal yang maha banyak yang didatangkan oleh Xerxes untuk menggempur mereka? Maka buat sekian kalinya, dunia menyaksikan sebuah lagi pertempuran hebat yang akan dikenang sehingga 2000 tahun kemudiannya.

Baik, apa kata kita mulakan cerita kita tentang perdebatan hangat antara dua komander perang yang berpengaruh dalam pertempuran ini? Perdebatan mereka tentang memilih lokasi pertempuran. Eurybiades berterusan menentang idea Themistocles untuk memilih Salamis sebagai medan tempur, sebaliknya mencadangkan agar mereka semua berperang dekat dengan perairan sebuah negara kota Corinth supaya mereka dapat berundur ke tanah besar sekiranya pertempuran ini akan berakhir dengan kegagalan.

Perdebatan antara Themistocles dan Eurybiades ini hampir sahaja berakhir dengan ugutan Eurybiades yang mahu menyerang angkatan kapal Athens, tetapi Themistocles tetap tenang dengan menyatakan sesuatu kepada Eurybiades.

“Seranglah tapi sebelum itu, tolong dengar!”

Eurybiades terus terdiam lalu Themistocles terus berhujah dengan mengutip ramalan orang kuat agama di Sparta bahawa mereka akan menang pertempuran dengan Parsi sekiranya bertahan menggunakan dinding kayu. Themistocles mengatakan bahawa tembok kayu yang dimaksudkan oleh mereka itu merujuk pada kapal-kapal kayu yang bertahan di laluan sempit di Salamis. Lagi-lagi apabila ada orang Athens yang terdengar ramalan itu terus membina tembok kayu dalam laluan ke Acropolis sebelum ianya dibakar sendiri oleh Parsi, dan orang Athens yang bodoh itu pun terbunuh.

Rancangan Eurybiades yang asal adalah mahu membina dinding mereka sendiri, menghalang kemaraan Parsi. Tetapi Themistocles mengatakan bahawa ia adalah perbuatan bunuh diri apabila memberi peluang untuk Parsi untuk terus mengisi bekalan makanan mereka dan meneruskan perang!

Tetapi saya kagum dengan Themistocles yang sangat bijaksana. Dia benar-benar mengunakan situasi pertelingkahannya dengan Eurybiades dan mengarahkan seorang hamba untuk berlakon seperti berpaling tadah pada Xerxes, lalu menyampaikan berita palsu kononnya Themistocles dan Athens mengambil keputusan untuk kembali ke Athens memandangkan tidak bersetuju tentang lokasi pemilihan pertempuran. Anda semua masih ingat lagikah kisah Ephilades, pengkhianat Yunani ketika di Pertempuran Thermopylae?

Ephialtes telah mendedahkan laluan rahsia kepada Xerxes untuk menewaskan barisan pertahanan Yunani di Thermopylae. Dan kalau ada orang yang berpaling tadah daripada Yunani, pastinya Xerxes tidak akan mengsia-siakannya memandangkan orang pertama yang berbuat demikian membuahkan hasil kepada Xerxes. Maka hamba yang bernama Sicinnus itu pun mengatakan bahawa Athens dan Sparta sedang bertengkar tentang lokasi pertempuran lalu Themistocles memilih untuk meninggalkan medan pertempuran pada waktu malam.

Lalu pada waktu malam pertempuran itu, Xerxes pun mengarahkan kapal-kapalnya untuk mencari dan menjejak lokasi kapal Athens, namun mereka tidak menjumpai sebuah kapal pun. Padahal pada malam itu, semua penghuni kapal Athens sedang tidur nyenyak manakala Xerxes dan askar-askarnya terpaksa berjaga sampai pagi.

Pada keesokan harinya, seluruh ketumbukan kapal Parsi keletihan dek pencarian yang sia-sia itu. Namun Xerxes tetap mengarahkan kapal-kapal Parsi untuk terus menggempur armada Yunani. Dilaporkan bahawa Themistocles mengarahkan armada Corinth untuk berpura-pura berundur ke arah kawasan laut yang cetek airnya serta kecil untuk menarik kapal Parsi ke tempat itu. Themistocles yang sudah mengkaji keadaan muka bumi di Salamis memang mengetahui bahawa armada Parsi yang jauh lebih besar dan banyak itu akan mengalami kesukaran untuk bergerak di tempat yang dipilih oleh Themistocles.

Maka di teluk tempat armada kapal Parsi terperangkap, mereka dibantai dengan teruk oleh kapal-kapal Yunani yang dibina sesuai dengan bentuk muka bumi di Salamis. Parsi cuba berpatah balik, tetapi entah bagaimana, alam seperti memihak pada Yunani dan angin yang kuat terus memerangkap mereka. Perang berlaku dengan sangat dasyat dan dilaporkan bahawa jeneral perang Xerxes, Ariamenes yang cuba menyerang kapal Themistocles terbunuh dalam pertempuran itu.

Dicatatkan juga Parsi tidak menyerah kalah lalu menghantar gelombang demi gelombang untuk menentang kapal Yunani di teluk itu. Tetapi oleh kerana keadaan teluk itu yang sempit dan kapal Parsi yang besar, maka ianya berhasil dengan kegagalan. Kapal Yunani betul-betul bertahan dengan hebat di teluk sempit tadi. Dicatatkan bahawa jumlah kapal Parsi yang mengalami kekalahan mencecah sehingga 300 buah kapal manakala Yunani sekadar kehilangan 40 buah kapal.

Xerxes yang memerhati bagaimana kapal-kapalnya dihancurkan oleh askar-askar Yunani hanya mampu memerhati dari atas takhta emasnya. Dia sempat memuji Artemisia dengan menyatakan bahawa hari ini, dia menyaksikan bagaimana jeneral lelakinya menjadi perempuan, manakala jeneral perempuannya menjadi seorang lelaki. Ini mungkin kerana Artemisia sahajalah yang berani bertempur dengan Yunani sehingga menghapuskan 9 buah kapal Athens seorang diri!

Hasil daripada Pertempuran Salamis ini, ia telah mengubah terus hala Perang Yunani-Parsi. Xerxes telah mengarahkan hampir seluruh askarnya untuk berundur ke Hellespont manakala Xerxes kemudiannya terus balik ke Parsi, meninggalkan Mardonius untuk memimpin saki-baki askar Parsi dalam misi penaklukan Parsi yang seperti sedang berdepan dengan kegagalan itu.

Apa-apa pun dari pertempuran ini, kita mendapati bahawa keegogan Xerxes yang menyangka bahawa armada lautnya mampu menewaskan armada laut yang dibawa oleh Yunani. Dan keegoan Xerxes yang terus percaya dengan khabar yang dibawa oleh hamba yang dikirimkan Themistocles dan ilusi armada Corinth cabut lari telah memakan diri Xerxes sendiri. Xerxes menyangka bahawa dengan bala askar yang berkali-kali ganda daripada Yunani, mampu untuk menundukkan musuh tetapi sebaliknya yang berlaku.

Perancangan yang rapi dan strategi perang yang ampuh sudah cukup untuk menumpaskan musuh. Sesungguhnya Xerxes memalukan legasi datuknya iaitu Cyrus The Great yang terkenal sebagai jeneral perang yang sangat hebat. Namun, kebijaksaan Themistocles yang tenang mengawal situasi ketika pertelingkahan dengan sekutu dan merancang strategi dan taktikal ampuh harus dikenang oleh kita semua!


Siapakah Hashashin Yang Masyur Itu?

• Sekitar 1090M/1094M pengikut setia Nizar Ismailiyah, Hassan i Sabbah, membentuk sebuah organisasi rahsia iaitu kelompok pembunuh berani mati (Order of Assasins).

• Kerana luasnya pengaruh Hassan, maka kelompok ini disertai oleh sukarela dari berbagai wilayah & kerajaan pada waktu sebelum/semasa Perang Salib Pertama.

• Dibentuknya organisasi ini adalah untuk menyerang musuh politiknya, kerajaan Ahlul Sunnah Wal Jamaah di Kesultanan Seljuk & mengancam tentera Salib Eropah (pada masa itu tentera Salib menguasai wilayah di persisiran barat di Timur Tengah).

• Mereka menggelar diri sebagai pengikut Nizar Ismaili tetapi musuh mereka menggelar dengan panggilan ‘Hashasin’ yang bermaksud penghisap ganja atau pengikut setia Hassan.

• Realitinya, Hassan memanggil pengikutnya sebagai Assasiyun, iaitu orang yang berpegang teguh pada iman (Syiah Ismaili).

• Rukun gerakan ini adalah, ajaran Syiah Ismailiyah sebagai inti ajaran, menjadikan Khalifah Fatimiyyah sebagai pusat kesetiaan & segala pemerintah atau negara Sunni yang bernaung di bawah Dinasti Abbasiyah sebagai musuh utama.

• Pada awalnya gerakan Hassan i Sabbah ini hanyalah sekadar menyebarkan ajaran Syiah Ismailiyah semata-mata di merata-rata tempat & pusat dakwahnya yang pertama adalah di Damghan ( tetapi kawasan ini masih baru & mudah diketahui oleh pemerintah Dinasti Seljuk ).

• Hassan menemui benteng Alamut, iaitu benteng yang strategik yang berada jauh dari jangkauan musuh & memudahkannya untuk menyebarkan ajaran gerakan dakwahnya.

• Pada tanggal 4/9/1091M, Hassan menawan benteng Alamut (berada di Elburz, Mountain of Persia, di utara Iran berketinggian 6,000 kaki dari paras laut) daripada tangan seorang penguasa Syiah tanpa pertumpahan darah melalui dengan pembelian benteng ini dengan harga 3,000 dinar & mendirikan pusat yang kelak menjadi tempat para Hashasin dilahirkan.

• Benteng Alamut (Aluh Mut) dikenali juga sebagai ‘Death Mountain’, ‘Eagle’s Nest’ atau ‘Petunjuk Helang’.

• Organisasi ini juga membangunkan tiga lagi benteng baru iaitu satu lagi berada di kawasan berdekatan benteng Alamut, dua lagi berada di kawasan perbatasan Syria & kerajaan Seljuk. Sumber juga mengatakan bahawasanya kelompok ini menguasai benteng di kawasan Rudbar & Quhistan (perbatasan Afganistan).

• Salah satu benteng yang akan dikepung oleh tentera Salahuddin al-Ayyubi adalah benteng Masyaf.

• Gerakan ini menyebar dengan cepat melalui doktorinnya & mampu menguasai banyak benteng serta kota di kawasan pergunungan Iran sehingga membentuk seperti kerajaan Batiniyyah.

• Pengaruh gerakan ini mengancam kekuasaan Dinasti Abbasiyah & Dinasti Seljuk.

• Pada pertengahan 1092M, Sultan Dinasti Seljuk, Malikshah menghantar pasukan ke Alamut & Quhistan tetapi menemui kegagalan.

• Hassan tidak pernah keluar dari benteng itu selama 33 tahun kerana terlalu sibuk menghasilkan buku doktorin Syiah Nizar Ismaili & menyebar pemikirannya kepada pengikutnya sehingga menjelang hari kematiannya.

•Setelah itu, Hassan menyusun atur organisasi ini kepada beberapa bahagian iaitu:

1) Pemimpin : Hassan i Sabbah.
2) Ketua propaganda/pengatur pembunuhan.
3) Rafiq (sahabat).
4) Lasiq (penganut).

Lasiq ini dikemudian harinya digelar ‘Fidai’ iaitu kelompok yang siap-sedia untuk mati & merupakan kelompok pengganas yang pertama di dunia ( yang digelar Assasin di dunia Barat ).

• Kelompok Lasiq diberikan latihan penggunaan pelbagai senjata membunuh tetapi senjata yang sering digunakan mereka adalah jenis pisau belati bermata bengkok.

• Kelompok Lasiq ini diberikan latihan kesabaran, mengatur strategi, penguasaan pelbagai bahasa utama ketika itu, selok belok musuh & majoriti kelompok ini dianggotai oleh pemuda Syiah Ismaili yang sihat serta kuat untuk menjalankan misi ini.

• Taktik kelompok Lasiq adalah menyamar sebagai ahli sufi, tentera, pelayan dan lain-lain & mereka ini akan bekerja keras untuk menempati posisi yang dipercayai supaya rancangan pembunuhan mereka berjalan dengan lancar tanpa disyaki.

• Mangsa dibunuh di kawasan orang ramai seperti kawasan masjid, ketika solat Jumaat & ketika mangsa sedang menunaikan ibadah solat, dengan menikam ke bahagian dada mangsa menggunakan pisau belati yang disadur racun.

• Khidmat Hashasin diperlukan sebagai pembunuh bayaran diantara pemimpin politik kerajaan Seljuk & kerajaan Kristian.

• 1 Mei 1103 M, mangsa pertama mereka ialah Jannah al-Dawla, penguasa Homs yang dibunuh semasa solat Jumaat di sebuah masjid (pembunuhan ini dirancang oleh Ridwan, penguasa Aleppo yang bermusuhan dengan Jannah al-Dawla).

• Setelah pengangkatan khalifah al-Musta’li sebagai khalifah Dinasti Fatimiyyah menggantikan ayahandanya, Khalifah al-Muntashir maka pengikut abang Khalifah Musta’li, Nizar, menentang perlantikan ini kerana mereka menganggap Nizar lebih layak memegang tampuk pemerintahan Dinasti Fatimiyyah.

• Nizar menentang dari Alexandria tetapi kemudian beliau tertangkap & dibunuh oleh tentera Dinasti Fatimiyyah.

• Gerakan ini juga akhirnya tidak sefahaman dengan fahaman Dinasti Fatimiyyah & pada tahun 1130M, 10 orang Fidai berjaya membunuh Khalifah Fatimiyyah, al-Amir (akibat dari peristiwa ini, Dinasti Fatimiyyah melancarkan peperangan terhadap gerakan Hashasin).

• Mangsa pembunuhan mereka sepanjang berjalannya organisasi ini ialah, Nizam al-Mulk – menteri besar kerajaan Seljuk, Gabenor Mosul yang ingin menyatukan Islam Sunni, kadi kedua terkemuka pada ketika itu – Abu Sa’ad al Harawi, Al-Borski pemimpin yang menyatukan Aleppo-Mosul & anaknya.

Nizam al-Mulk dibunuh di perkampungan Sahna (berhampiran Nahawand) oleh seorang Hashasin yang menyamar sebagai ahli Sufi.

• Salahuddin al-Ayyubi juga pernah diserang secara dua kali oleh Hashasin di bawah perintah Rashideddin Sinan (dikenali sebagai ‘The Old Man of The Mountain’ oleh tentera Salib & memangku jawatan pemimpin Hashasin cawangan Syria pada ketika itu).

• Pada awal bulan Ogos 1176M, setelah berlaku serangan secara dua kali ini ke atas beliau, maka Salahuddin melakukan serangan & mengepung benteng Masyaf (kubu utama gerakan Hashasin Syria pimpinan Sinan) & berakhirnya konflik ini setelah Salahuddin & Sinan mengadakan perjanjian damai.

• Pada masa kepimpinan Hassan i Sabbah, beliau berjaya melancarkan pembunuhan terhadap 50 orang tokoh dunia Sunni.

• Pada tahun 1132M, pasukan pimpinan Imaduddin Zanki memerangi gerakan ini & berjaya membunuh sekitar 1,000 Hashasin.

• Setelah beberapa abad berakhirnya Perang Salib Kedua maka pasukan Mongol di bawah pimpinan Mongke Khan mula menjarah kawasan Timur Tengah & ini menyebabkan Hashasin dihantar untuk membunuh Mongke Khan, tetapi usaha ini gagal.

• Mongke Khan menghantar pasukan Mongol untuk menghancurkan kelompok Hashasin di bawah pimpinan Hulagu Khan & mengepung benteng Alamut sehingga memaksa pemimpin Hashasin yang lemah pada ketika itu menyerah diri.

• Benteng Alamut dihancurkan & perpustakaan yang mengandungi segala informasi tentang gerakan ini dilupuskan oleh tentera Mongol.

• Sisa para pengikut Hashasin yang terselamat melarikan diri ke Syria & menubuhkan kelompok baru.

• Kerana lemah maka kelompok ini tidak bertahan lama apabila ia dilenyapkan terus oleh Sultan Mamluk Baybars.

• Segala informasi tentang kelompok ini lenyap ditelan zaman & kemungkinan informasi/fakta berkaitan Hashasin ditokok tambah atau hanya mitos.

• Tetapi organisasi pembunuh elit ini sememangnya wujud & menjadi mimpi ngeri terhadap ahli politik serta pembesar pada masa itu.

Bacaan Lanjut:
The Hashasin, Bernard Livingstone, 2015


Peristiwa Ming Court: Usaha Menggulingkan Taib Mahmud

Peristiwa Ming Court adalah satu peristiwa yang pernah menjadi rentetan sejarah negara. Namun telah dilupakan oleh sebahagian besar rakyat Malaysia. Dilupakan kerana kesannya ke atas kehidupan mereka agak minima ketika itu. Namun peristiwa ini sebenarnya memberi kesan yang amat besar ke atas perjalanan politik negara.

Berlaku pada tahun 1987, peristiwa ini adalah mengenai percubaan merampas kuasa politik di tangan Ketua Menteri Sarawak ketika itu, iaitu Abdul Taib Mahmud (kini Tun Pehin Abdul Taib Mahmud, Tuan Yang Terutama Sarawak). Sebilangan ahli politik tempatan telah berpakat dalam satu komplot untuk membuat undi tidak percaya terhadap beliau untuk memaksa beliau meletak jawatan.

Antara ahli politik tempatan yang turut cuba menurunkan Taib Mahmud ketika itu adalah pak cik kepada Taib sendiri, iaitu Tun Datuk Patinggi Haji Abdul Rahman Ya’kub, yang merupakan mantan Ketua Menteri Sarawak sebelum itu dan mantan Tuan Yang Terutama Sarawak.

Dalam komplot yang menjadi krisis itu, seramai 4 menteri dan 3 timbalan menteri dalam kabinet Sarawak telah meletak jawatan mereka sebagai tanda tidak percaya terhadap kepimpinan Taib Mahmud. Bersama-sama dengan 20 orang lain ahli Dewan Undangan Negeri, mereka telah berkumpul di Hotel Ming Court.

Tindakan mereka turut mendapat sokongan Leo Moggie yang merupakan Presiden Parti Bansa Dayak Sarawak (PBDS).

Bagi memaksa Taib Mahmud turun, PBDS telah bertindak keluar dari Barisan Nasional Sarawak di peringkat negeri.

Tindakan mereka dipatahkan apabila Taib Mahmud bertindak membubarkan DUN Sarawak dan membawa kepada PRN tahun 1987, yang kemudiannya dimenangi oleh BN Sarawak. Sekaligus melenyapkan ancaman daripada Abdul Rahman Ya’kub.

Implikasi kepada peristiwa ini adalah:1. Taib Mahmud menjadi Ketua Menteri Sarawak yang paling lama dalam sejarah Sarawak.2. Sarawak merupakan satu-satu negeri yang tidak menjalankan Pilihan Raya Negeri serentak dengan Pilihan Raya Umum.

3. Kali pertama sebuah perikatan politik di peringkat persekutuan mempunyai komponen sebagai pembangkang di peringkat negeri.

4. Legasi pertelingkahan Abdul Rahman Ya’kub dan Taib Mahmud berlanjutan sehingga sekurang-kurangnya 2015, di mana rakaman video seorang sepupu Taib Mahmud cuba menjual konsesi balak kepada sekumpulan ‘penyiasat’ didedahkan kepada umum sebagai bukti bahawa kerajaan di bawah Taib Mahmud terlibat dalam rasuah. Rakaman yang didedahkan sejurus sebelum PRN 2015 itu tidak mendedahkan pula bahawa sepupu tersebut sebenarnya anak kepada Abdul Rahman Ya’kub yang ketika itu tidak mempunyai hubungan baik dengan Taib Mahmud.

Hari ini, kesan peristiwa ini terus mewarnai kancah politik negara walaupun sudah dilupai kebanyakan rakyat Malaysia. Malahan, di kalangan generasi baru dari Sarawak, ramai yang belum tentu pernah mendengar peristiwa ini.


Hikmah Kalam Iqra’ Dalam Wahyu Pertama

Hadis daripada Aisyah r.a jelas nemceritakan peristiwa turunnya wahyu pertama di Gua Hira’. Aisyah r.a meriwayatkan bahawa Rasulullah s.a.w bertafakur di gua tersebut dan hanya pulang apabila bekalan gandum dan airnya kehabisan.Baginda sering ke Gua Hira’ bagi mengasingkan diri daripada kaum Quraisy yang masih hidup dalam kegelapan jahiliah. Saban hari mereka lalai dari mengingati Allah dan masih amalkan perjudian, berzina, menyembah berhala dan membunuh anak perempuan. Di gua yang kelam dan terpencil ini, Rasulullah dapat mencapai ketenangan dan memberi ruang untuknya berfikir tentang keadaan masyarakat yang hidup tanpa pedoman.  Baginda bermunajat dan berzikir mengikut ajaran Nabi Ibrahim a.s.

Pada 17 Ramadan tahun 610 Masihi, Allah mengutus malaikat Jibril a.s untuk menyampaikan wahyu pertama kepada Nabi Muhammad di gua terpencil tersebut. Malaikat Jibril berkata kepada Rasulullah “Iqra”(bacalah). Rasulullah kemudian menjawab “Aku tidak tahu membaca”. Jibril kemudian memeluk nabi dengan sangat erat sehingga baginda terasa lemas. Dipeluknya Rasulullah sebanyak 3 kali dan mengajar baginda membaca kalam Allah tersebut sehingga fasih. Maka tersampailah potongan Al-Quran yang pertama iaitu Surah Al-Alaq ayat 1 hingga 5.

“Bacalah dengan (menyebut) nama Tuhanmu Yang menciptakan, Dia telah menciptakan manusia dari segumpal darah. Bacalah, dan Tuhanmulah Yang Maha Pemurah, Yang mengajar (manusia) dengan perantaran kalam, Dia mengajar kepada manusia apa yang tidak diketahuinya.” (Surah Al-‘Alaq, Ayat: 1-5).

Sebagai hambaNya yang bertaqwa, kita harus menggali hikmah di sebalik potongan surah pertama yang diturunkan ke bumi ini. Mengapa ayat ini dipilih oleh Allah untuk menjadi ayat awal kepada pengenalan Islam untuk masyarakat? Sedangkan banyak lagi ayat-ayat Al-Quran lain yang mengajak umatnya ke jalan yang diredhai Allah seperti menunaikan solat (Surah Hud, ayat 114), bersedekah jariah (Surah Al-Baqarah, ayat 254), serta berbuat baik dan mencegah kemungkaran (Surah Al- Qasas, ayat 17).

Dan seperkara lagi, Allah memilih untuk Rasulullah menyampaikan kepada manusia akan tuntutan membaca dan tuntutan ilmu padahal baginda sendiri tidak tahu menulis dan membaca ketika itu. Jika Allah mahukan, Rasulullah boleh menyalurkan dakwah di Kota Mekah berdasarkan sifat-sifat terpuji yang ada padanya.Namun, Allah telah menetapkan bahawa pelajaran adalah lebih berkesan bagi membina peradaban manusia dan sekaligus membangunkan umat. Allah juga menurunkan ayat ini sebagai motivasi buat menimba ilmu. Sedangkan Rasulullah juga perlu berusaha berulang kali untuk membaca wahyu tersebut apabila diminta oleh Jibril sehingga lancar.

Pada lima ayat pertama ini juga Allah mengulangi perkataan ilmu sebanyak 3 kali dan juga menyentuh tentang penggunaan pena iaitu penulisan yang menjadi medium berguna dalam penyampaian ilmu. Hal ini menunjukkan betapa Allah menekankan tuntutan ilmu buat penganutNya. Ilmu pengetahuan mampu menjadi cahaya penyuluh untuk membimbing manusia keluar dari kehinaan jahiliah ke arah kehidupan yang lebih bertamadun.  Pembelajaran tentang perkara yang diredhai Allah pasti melahirkan ummah yang tawadhuk serta ditaburi dengan sifat mahmudah.

Menuntut ilmu yang bermanfaat juga merupakan ibadah yang dipandang mulia oleh Allah dan dianggap sebagai jihad. Firman Allah Ta’ala dari surah Furqan, ayat 51 dan 52 yang bermaksud “Dan andaikata Kami menghendaki benar-benarlah Kami utus pada tiap-tiap negeri seorang yang memberi peringatan (rasul), Maka janganlah kamu mengikuti orang-orang kafir, dan berjihadlah terhadap mereka dengan Al-Quran dengan jihad yang besar”. Ibnul Qayyum menjelaskan bahawa di dalam ayat ini mengandungi perintah dari Allah untuk berjihad menentang orang kafir melalui hujah dan berpandukan Al-Quran. Ketika itu, umat Islam perlu fahami isi makna Al-Quran sedalamnya supaya dapat berbahas secara hikmah dengan orang kafir bagi mempertahankan Islam. Jihad melalui ilmu inilah yang membezakan umat Nabi Muhammad dengan umat terdahulu.

Selain mengenai kepentingan ilmu, surah ini juga menjelaskan tentang beberapa sifat ketuhanan Allah yang tidak dimiliki oleh berhala-berhala yang menjadi sembahan masyarakat jahiliah ketika itu. Tujuannya adalah bagi membezakan pengaruh orang kafir yang batil daripada ajaran Islam yang benar.

Adalah menjadi tanggungjawab kita sebagai seorang mukmin untuk mengambil iktibar daripada peristiwa penyampaian wahyu pertama serta makna tersirat di sebaliknya. Niatkanlah setiap tuntutan ilmu dunia dan akhirat kita sebagai jihad ke jalan yang diredhai Allah. Setiap susah payah dan pengorbanan kita dalam menimba ilmu bukanlah sia-sia dan akan diberi ganjaran pahala oleh Allah. Gunalah ilmu sebaiknya supaya dapat berbakti semula kepada agama dan masyarakat.


Perbezaan Logik Aristotle Dan Yang Dibawa Oleh Imam Ghazali

Logik merupakan suatu cabang penting dalam falsafah. Kerana, ia diperlukan untuk menjawab persoalan-persoalan besar yang menghambat fikiran manusia sejak ribuan tahun lamanya. Mensabitkan kebenaran, membuktikan kewujudan tuhan, mempraktikkan sains, semuanya bersangkutan dengan falsafah logik.

Sejarah merakam anjakan paradigma logik sejak sekian lama. Kalau nak diceritakan semuanya, tidak akan cukup seribu lembaran. Beribu tokoh, beribu peristiwa dan penemuan direkodkan sejak era Ketamadunan Greek hinggalah ke hari ini.

Pada era Aristotle, logik hanya terhad kepada satu metode sahaja iaitu deduktif. Metode ini pun disusun bertujuan untuk menangkis falasi yang disebar luaskan oleh golongan Sofis (sofisme).

Mereka mendakwa bahawa kebenaran adalah bersifat relatif. Atau tiada kebenaran yang mutlak. Setiap orang boleh mempunyai interpretasi mereka masing-masing terhadap kebenaran dan makna dari kebenaran itu.

Selain dikenali sebagai Logik Deduktif, nama lain bagi metode ini ialah Logik Aristotle, Logik Klasik dan Logik Analogi. Salah satu prinsip terpenting bagi logik ini bertitik mula daripada premis yang bersifat umum (major) menuju kepada premis natijah yang bersifat lebih khusus dan spesifik. Juga disebut silogisme (syllogism).

Contohnya,

Premis satu (major): semua nombor genap boleh dibahagikan dengan dua (umum).

Premis dua (minor): nombor enam adalah genap.

Natijah: nombor enam boleh dibahagikan dengan dua (khusus).

Logik Aristotle diaplikasi dalam dunia akademik untuk tempoh waktu yang agak lama. Bahkan mencapai kemuncaknya pada Era Helenistik (Hellenistic Period) apabila pengaruh budaya dan ilmu Greek mendominasi Eropah selepas kematian Raja Iskandar yang Agung. Hatta gereja pada abad pertengahan juga berpegang kepada metode ini.

Namun, ada beberapa kelemahan yang dapat dicungkil. Antaranya:

P1: saya banyak tidur sebab saya tertekan.

P2: saya tertekan sebab saya banyak tidur.

Natijah: ? (terbatal)

Dalam ilmu mantik, hal ini disebut al-Daur al-Bāthil (percanggahan yang terbatal)

Kejumudan gereja pada waktu itu yang hanya berpada dengan metode deduktif semata-mata akhirnya memimpin Barat ke lembah kemunduran.

Mereka percaya bahawa bumi itu pusat semesta. Bila mana Nicolaus Copernicus (1473-1543) mengetengahkan teori Heliosentrisme, dia dituduh sesat dan dihukum. Begitu jugalah yang berlaku ke atas Galileo Galilei (1564-1642).

Atas sebab ini, masyarakat menjadi sedar dan beransur-ansur menolak cengkaman gereja. Berlakulah Renaissance. Mereka pun mula mengaplikasikan Logik Induktif.

Menariknya, logik induktif ini sebenarnya telah pun digunakan oleh barisan cendekiawan Islam di Timur beberapa kurun lebih awal lagi. Juga disebut al-Mantiq al-Istiqrā’i.

Prinsip Istiqrā’ atau induktif adalah berlawanan dengan deduktif. Di mana premisnya disusun dari yang lebih spesifik menuju natijah yang lebih umum. Dan premis yang spesifik itu pula perlu melalui ujian pemerhatian terlebih dahulu.

Contohnya, kita ambil sejongkong emas, lalu meleburkannya. Dan kita dapati, suhu takat lebur bagi jongkong emas itu ialah 1,064°C.

Maka, dengan hanya meleburkan satu atau beberapa emas sahaja, kita menghukumkan takat lebur 1,064°C ke atas semua emas di bumi ini. (Tatacara eksperimen saintifik tidak seringkas itu. Ini hanya penerangan prinsip).

Walaupun induktif yang digunakan cendekiawan Islam waktu itu tidaklah sepenuhnya sama dengan yang ada pada zaman ini (bahkan sebahagian mereka masih berpegang dengan Logik Aristotle). Namun, mereka tidak mengharamkan penemuan sains seperti yang dilakukan Barat.

Misalnya Ibnu Rushd (1126-1198). Meskipun beliau cenderung mengetengahkan konsep Aristotle, namun pada masa yang sama beliau juga melakukan penambahan kategori dalam beberapa sudut.

Ibnu Sina (980-1037) pada sebelum Ibnu Rushd pula telah menambah “al-mutawātirāt” sebagai premis sumber yang diyakini. Hal ini demikian kerana al-Quran dan hadith mutawatir yang diimani oleh umat Islam juga disampaikan melalui jalan mutawatir. Maka konsep tawātur adalah diyakini.

Al-Farabi (870-950) mendatangkan konsep “silogisme puitis” (poetic syllogism) yang mengiktiraf bahasa sebagai cabang logik. Beliau mengadun Logik Aristotle dengan yang selain daripadanya seperti Logik Stoic. Dek besarnya sumbangan al-Farabi, beliau digelar “Guru Kedua” dalam bidang falsafah setelah Aristotle yang bergelar Guru Pertama.

Sementara Ibnu Haitham (965-1040), menjadi orang pertama yang melakukan penemuan optik dengan menggunakan metode induktif yang sempurna.

Bagaimana besar pun pencapaian mereka, logik masih tidak mendapat tempat dalam silibus pengajian Islam. Sehingalah era Hujjatul Islam Imam Abu Hamid Muhammad ibn Muhammad al-Ghazali rahimahullah (1058-1111). Yang diiktiraf sebagai pembuka pintu masuk ilmu mantik buat pengajian Usul al-Fiqh dan akidah (teologi).

Beliau mentakrifkan Manhaj Istiqrā’i sebagai:

(هو أن تتصفح الحكم في جزئيات كثيرة داخلة تحت معنى كلي، حتى إذا وجدت حكما في تلك الجزئيات حكمت على ذلك الجزئي به)

(Menyimpul dan meneliti hukum ke atas sebahagian juz’ī yang berada di bawah satu makna yang kulliy (kategori), kemudian jika ditemukan hukumnya, hukum itu juga diterapkan ke atas juz’ī yang lain).

Karya-karya beliau padat dengan ibarat mantik. Baik Qiyāsī (deduktif) mahu pun Istiqrā’i (induktif). Antara yang masyhur:

dan banyak lagi. Imam Ghazali rahimahullah tidaklah menyerap semua Logik Greek. Sebaliknya ada melakukan tapisan. Logik yang diserap hanyalah logik yang murni dan boleh diharmonikan dengan apa yang dibawa oleh ulama salaf.

Langkah ini diikuti dan dihias oleh beberapa tokoh selepas beliau semisal Imam Fakhr al-Din al-Razi (1149-1210) dan Imam al-Syatibi (1320-1388) rahimahumallah. Penyertaan Istiqra’ ke dalam ilmu usul fiqh telah melahirkan beberapa disiplin baru yang digagas untuk berinteraksi dengan nas agama.

Walaupun penggunaan mantik ditentang oleh beberapa ilmuan seperti Ibnu Solah (1181-1245) dan Ibnu Taimiyah (1263-1328) rahimahumallah, Ia tak menafikan sumbangan mereka telah mewujudkan era keemasan logik dalam dunia Islam.

Pada abad ke-17M, seorang ahli falsafah Inggeris bernama Francis Bacon (1561-1626) telah menyempurnakan prinsip Induktif. Digelar Bapa Empirisisme. Beliau memperkenalkan Metode Bacon (Baconian Method) di dalam karyanya Novum Organum.

Kaedah tersebutlah yang menjadi ibu dalam penyelidikan saintifik pada hari ini. Terdiri daripada empat langkah, iaitu pemerhatian, hipotesis, eksperimen dan konklusi. Metode ini dianggap suatu revolusi, kerana setelah itu falsafah logik di dunia dan Barat khususnya tidak lagi terikat dengan deduktif semata-mata.

Walau bagaimana kemajuan yang dicapai dengan mempraktikkan induktif, metode ini tetaplah ada kelemahannya. Sama seperti deduktif. Apa kelemahan tersebut?

Iaitu natijah yang diperolehi tidak sepenuhnya muktamad. Kerana natijah tersebut hanyalah hasil dapatan daripada sebahagian kecil yang diuji sahaja.

Contohnya, natijah suhu takat lebur 1,064°C bagi emas hanya dilakukan ke atas sebahagian emas sahaja. Bukan ke atas semua emas yang ada di bumi ini. Jadi, masih ada kemungkinan bahawa terdapat emas yang mempunyai takat lebur yang berbeza. Hanya saja emas tersebut belum diuji.

Atau contoh yang lebih mudah, saya kata “semua angsa adalah berwarna putih”.

Apa yang dimaksudkan sebenarnya ialah “semua angsa yang saya pernah lihat adalah berwarna putih”. Kerana, boleh jadi ada angsa berwarna selain putih di dunia ini. Hanya saja saya yang belum pernah melihatnya.

Natijah saya yang mengatakan bahawa semua angsa adalah berwarna putih itu benar. Tetapi tak mesti akan selamanya benar. Saya tidak boleh menjamin kebenaran perkara tersebut sebagai mutlak. Inilah kritikan yang dikemukakan oleh David Hume (1711-1776) , ahli falsafah Scotland.

Kedua-dua metode logik tersebut ada kelemahannya. Jadi, adakah kita perlu menggunakan salah satu sahaja, atau menafikan keduanya sekali?

Tidak. Bahkan kita perlu mengaplikasikan kedua-duanya. Kerana kedua-dua metode tersebut mempunyai peranan dalam hidup kita. Logik Deduktif berperanan dalam matematik dan membina argumen yang sabit. sementara Logik Induktif berperanan dalam penyelidikan sains.

Setiap bidang ilmu ada prinsipnya masing-masing. Jika tidak mampu mendatangkan kritikan ilmiah, maka ia perlu diraikan.

RUJUKAN:

Abu Hamid Muhammad ibn Muhammad al-Ghazali. (1961). Mi’yār al-‘Ilm fī Fann al-Mantiq. Kaherah, Darul Ma’arif.

Ahmad ibn Abdul Mun’im al-Damanhuri. (2008). Idhōh al-Mubham min Ma’āni al-Sullam. Kaherah, Darul Baso’ir.

Al-Sayyed Ahmad, A.T. (1981). Al-Ghazali’s Views on Logic. D Dissertation. University of Edinburgh.

Anthony M. Quinton, Baron Quinton. (2022, Jan). Francis Bacon: British author, philosopher and statesman . Retrieved fromhttps://www.britannica.com/biography/Francis-Bacon-Viscount-Saint-Alban.

Ensiklopedia Falsafah Standford. (2021, Jun). Ibn Rushd (Averroes) . Retrieved from https://plato.stanford.edu/entries/ibn-rushd/#LogiMeth.


Bagaimana Kedai Makanan Jepun Ni Bertahan 1000 Tahun Dengan Satu Menu?

Setiap entiti perniagaan terutamanya kedai makanan miliki fungsi yang sama dengan sesebuah empayar.

Hal ini demikian kerana terdapat tiga fasa bagi entiti perniagaan untuk berfungsi iaitu fasa penubuhan, kegemilangan dan kejatuhan.

Perkara ini kita boleh lihat berlaku di mana-mana sahaja dan kedai makanan yang bijak pasti akan mengikut arus masa bagi terus kekal relevan.

Walau bagaimanapun tahukah anda, terdapat sebuah kedai makanan Jepun yang berjaya bertahan sejak 1000 tahun lalu dengan hanya satu menu sahaja.

Hal ini kelihatan sangat mustahil kerana dalam tempoh 1000 tahun itu terlalu banyak krisis ekonomi yang pernah berlaku. Persoalannya bagaimana semua ini boleh berlaku?

Keluarga Naomi Hasegawa merupakan pemilik kepada kedai makanan yang menjual satu menu sahaja iaitu mochi untuk 1000 tahun lamanya.

Ajaibnya, kedai makanan ini masih terus bertahan walaupun pernah menghadapi pelbagai jenis peperangan, krisis ekonomi dan bencana alam sejak 1000 tahun lalu.

Kedai ini masih terus bertahan apabila meletakkan tradisi serta kestabilan mengatasi keuntungan dan pertumbuhan. Jadi tidak pelik jika anda berkunjung ke kedai ini, bentuk premisnya masih mengekalkan ciri-ciri kecil dan begitu kecil.

Tahukah anda di negara lain, perniagaan seumpama ini sudah pasti akan gulung tikar kerana kurang efisien.

Namun begitu, kemandirian kedai itu memberi tamparan hebat kepada entiti-entiti perniagaan di Amerika Syarikat terutamanya kerana terlalu ramai yang jatuh muflis di sana.

Apa yang peliknya bagi kedai ini adalah mereka tidak mengikut hukum ekonomi yang sepatutnya seperti memaksimumkan keuntungan, memperbesarkan saiz perniagaan dan tingkat pertumbuhan.

Pengoperasian mereka juga jelas berbeza dengan kebiasaan dan mungkin ini adalah jawapan kenapa mereka mampu bertahan.

Menjalankan perniagaan secara kecil-kecilan dengan produk dan perkhidmatan tradisional adalah jawapan kepada mandirian syarikat tersebut.

Hal ini juga didukung oleh kerajaan Jepun apabila mereka giat mempromosikan produk kedai-kedai tersebut. Secara tidak langsung dapat memperkenalkan kebudayaan Jepun sejak 1000 tahun yang lalu.

Walau bagaimanapun terdapat juga beberapa entiti perniagaan yang bertranformasi daripada menjual barang tradisional kepada produk moden.

Salah satunya adalah Nintendo yang bermula sebagai sebuah syarikat menjual daun terup sebelum menerokai pasaran permainan video.

Menurut pemilik kedai makanan Jepun iaitu Noami Hasegawa, untuk bertahan dengan lebih lama anda digalakkan untuk tidak mengejar keuntungan semata-mata.

Hal itu dapat dilihat apabila kedai makanan tersebut menolak sebarang peluang untuk memperbesarkan perniagaan walaupun mendapat permintaan daripada Uber Eats untuk memulakan servis dalam talian.

Kedai makanan itu kekal dengan prinsip tradisional dan hanya menyediakan mochi sebagai satu-satunya menu.

Namun begitu mahu atau tidak mahu kedai itu juga harus meniti gelombang kemodenan bagi menjadikan ianya terus bertahan.

Sebagai contoh, kebersihan adalah agenda utama kedai ini bagi mendapatkan lesen untuk terus beroperasi.

Mereka juga sudah mula menggunakan mesin untuk menghasilkan mochi dan perkara itu telah menjimat masa selama beberapa jam berbanding bekerja secara tradisional.

Buat pengetahuan anda semua, syarikat Jepun yang bertahan lama seringkali dianggap sebagai takut untuk mengambil risiko kerana pengalaman menghadapi krisis di masa lalu dan miliki simpanan tunai yang tinggi.

Hal ini dapat dilihat apabila sebanyak 33 ribu perniagaan yang bertahan lebih 100 tahun masih lagi beroperasi di Jepun dan ianya mewakili 40 peratus daripada jumlah global.

Semua ini adalah satu kebiasaan bagi syarikat Jepun kerana mereka ingin mengelakkan diri daripada terjerumus ke dalam lembah muflis seperti kebanyakan syarikat di Amerika Syarikat terutamamya ketika era Covid-19.

Bukan itu sahaja, mereka lebih selesa menjadi perniagaan kecil kerana tidak perlu mengeluarkan kos yang begitu banyak untuk pengoperasian dan hutang.

Sebagai contoh, jika mereka memerlukan pembiayaan, pinjaman berskala kecil akan lebih mudah didapati. Perniagaan kecil ini juga tidak memerlukan pekerja yang ramai untuk tujuan operasi apabila hanya bergantung kepada ahli keluarga terdekat sahaja.

Hal ini sekaligus menzahirkan penjimatan untuk membayar gaji pekerja mengikut had minimum dan banyak wang boleh disimpan.

Natijahnya, apakah yang boleh dicontohi oleh entiti perniagaan di Malaysia untuk terus bertahan sebagaimana di Jepun.

Namun Malaysia merupakan sebuah negara yang sangat bergantung kepada globalisasi kerana kedudukan negara ini berada di jalur perdagangan dunia.

Jadi pertumbuhan sesebuah perniagaan menjadi lebih besar dan jatuh dengan cepat memang tidak boleh dielakkan.

RUJUKAN:

Dooley, B., & Ueno, H. (2020, Disember 3). This Japanese shop is 1,020 years old. It knows a bit about surviving crises. New York Times.

Anda juga boleh baca artikel ini di portal ekonomi dan kewangan kami, The Outlook.


10 Fakta Mengenai Red Panda Yang Kita Harus Tahu

1. Nama saintifik red panda adalah Ailurus Fulgens yang membawa maksud “kucing bersinar” atau “kucing berwarna api”. Nama ini dicipta oleh Frederic Cuvier, seorang pakar zoologi Perancis.

2. Haiwan yang berada pada logo Moxilla Firefox sebenarnya adalah red panda dan bukan musang atau serigala. Ini kerana Moxilla merupakan salah satu organisasi yang menyokong pemeliharaan dan pemuliharaan red panda.

3. Ada juga saintis yang merujuk red panda sebagai fosil hidup kerana ia tidak mempunyai ‘keluarga’ taxonomi (spesies) terdekat. Fosil yang terakhir pernah ada perkaitan dengan spesies red panda hidup pada sekitar 3 atau 4 juta tahun yang lalu.

4. Kisah pemberian nama ‘red panda’ ini bermula pada 1829 dimana pengkaji barat yang menjelajah kawasan Himalaya telah menemui haiwan ini dan menggelarkannya “panda”. Perkataan panda datang dari perkataan “ponya” (Nepal) yang bermaksud ‘pemakan buluh’. Antara ciri-ciri yang spesifik bagi haiwan ini adalah buluh sebagai diet utama.

Apabila ekspedisi kedua dijalankan pada 1869 dikawasan yang sama, para pengkaji yang sama juga menemui sejenis beruang besar berwarna hitam putih yang sedang memakan buluh. Oleh kerana itu, ia diberi nama “giant panda” kerana saiznya yang lebih besar.

Untuk mengelakkan kecelaruan antara “panda” dan “giant panda”, maka terhasillah istilah “red panda” berdasarkan ciri-ciri fizikal haiwan ini.

5. Haiwan ini menjadikan kawasan hutan beriklim sejuk sebagai habitatnya contohnya di pergunungan Himalaya, dataran gunung utara Myanmar, dan sebahagian kawasan di Nepal, India dan China.

6. Bilangan red panda kini telah berkurangan sehingga kira-kira 10,000 ekor (dewasa) sahaja akibat dari penebangan hutan, pemburuan haram dan proses reproduktif yang lambat. IUCN telah meletakkan spesies ini dalam kategori terancam sejak tahun 2008.

7. Red panda merupakan pemanjat pokok yang hebat dan kebanyakkan pemburuan dijalankan diatas pokok. Diet utama bagi red panda adalah buluh dan buah-buahan, walaupun kadangkala red panda ditemui sedang memakan burung kecil dan telur burung.

8. Pemangsa bagi red panda adalah harimau bintang salji, martens dan manusia. Jika terancam, red panda hanya akan melarikan diri dengan memanjat dedahan pokok. Jika ia tidak mempunyai tempat untuk lari, ia akan berdiri pada kedua kaki belakangnya untuk menampakkan dirinya lebih besar, dan menggunakan kaki hadapan sebagai senjata.

9. Terdapat beberapa dakwaan dan laporan yang mengatakan bahawa Indira Gandhi (bekas Perdana Menteri India yang ke-3) pernah membela seekor red panda.

10. Red panda diraikan pada hari International Red Panda Day setiap Sabtu ketiga bulan September setiap tahun.


Kota Mesopotamia Yang Tersembunyi dari Tatapan Dunia

Banyak maklumat tentang Mesopotamia menceritakan tentang kehebatan peradaban ini. Macam-macam kisah disajikan untuk kebanggaan orang ramai.

Di sini bangkitnya tamadun Sumeria, Akkad, Assyria dan Babylonia yang memainkan peranan besar sebelum diserap masuk dalam Empayar Achaemenia.

Malah Mesopotamia mengatur langkah pertama dalam lembaran sejarah, yang mengasingkan manusia daripada zaman prasejarah.

Catatan adalah perkara penting dalam sesuatu budaya. Dan inilah sumbangan Mesopotamia yang paling dihargai. Segala maklumat mengajar orang ramai tentang pelbagai perkara, mengenai cara hidup silam misalnya. Walau bagaimanapun, sejarah ditulis oleh orang yang menulis.

Bukan semua yang pandai menulis. Yang arif menulis pula barangkali menyimpan kecenderungan untuk berpaling arah. Sejarah yang elok kemudian menjadi mitos. Inilah lumrah dalam sejarah silam.

Namun tiada apa yang mitos tentang sebuah penempatan Mesopotamia sekitar 4,000 tahun lalu. Penempatan ini terletak tidak jauh daripada kota Ur. Pada 24 Jun 2021, sepasukan pakar arkeologi daripada Iraq dan Rusia bergerak ke Tel al-Duhaila sekitar 30 kilometer daripada tapak Ur. Mereka pergi ke sana untuk mengkaji dapatan yang dibuat pada tahun sebelumnya.

Pertama sekali, penemuan tapak Mesopotamia bukanlah sesuatu yang besar. Setakat ini saja, pakar arkeologi menemui 1,200 tapak daripada peradaban hebat ini. Walau bagaimanapun, tapak berhampiran dengan Ur ini sangat penting untuk dikenal pasti. Saintis mendahului tapak ini, oleh kerana faktor lokasinya.

Cuba rujuk balik pasal kota Ur dalam Bibel, bagaimana ada ayat Ahli Kitab menyatakan bahawa inilah tempat kelahiran Nabi Ibrahim as.

Pengaruh keagamaan mampu merangsangkan perhatian orang ramai khusus pada sesuatu kawasan. Ia takkan lekang daripada tatapan umum, kerana semua ingin tahu tentangnya. Walaupun sains dan sejarah moden di sebelah Barat sekarang bebas daripada kecenderungan agama, ia masih lagi ada pengaruhnya.

Kerana ramai dalam kalangan pengkaji terdiri daripada keluarga yang berlatar belakangkan agama. Jadi mereka ingin tahu tentang selok-belok realiti secara tuntas. Memang takkan mungkin mereka buktikan kisah keagamaan dan sirah kenabian. Namun mereka boleh menerangkan tentang sesuatu tempat secara lebih mendalam.

Ur mempunyai harta kekayaan yang luar biasa, sebagai tempat persinggahan ekonomi rantau. Banyak kayu mewah dijual, hasil daripada beberapa rantau seperti India misalnya. Kota ini mengamalkan budaya berkosmopolitan, dengan sebuah ekonomi agak mapan hingga mampu menarik perhatian pedagang jauh dan dekat (Lawler, 2016).

Hasil kekayaan yang melimpah ini pula mempengaruhi setiap lapisan masyarakat dalam dan luar. Bayangkanlah – Ur terlalu banyak harta hinggakan mακαm diraja pun habis berhias dengan tatahan emas (Martos, 2019).

Mungkin pengaruh ini diimpikan rakyat marhaen ketika itu, sampai mereka mendirikan sebuah penempatan tidak jauh daripada Ur. Ataupun Ur sendiri berkembang begitu pesat hingga terpaksa ada satu lagi penempatan… bagaikan kawasan metropolitan yang menaungi bandar-bandar besar.

Apa-apa pun, penempatan ini mengamalkan pertanian yang agak menarik untuk diulaskan. Semua tahu yang Mesopotamia adalah sebuah lembah tersangat subur. Terlalu subur sampai sejarawan mengabadikannya sebagai “buaian tamadun”.

Sebagai kawasan pertanian, penempatan ini memang memainkan peranan penting di sebalik status tersebut. Lama ia tersembunyi daripada pengetahuan, lebih-lebih lagi kalau tengok asal-usulnya. Ia diasaskan selepas sistem politik Babylonia rαnαp, dengan tulisan cuneiform menjelaskan tentang keadaan ketika itu.

Mαlαng sekali, sejarah berulangan… dengan penempatan ini ditemui pada ketika sistem politik Iraq dan Syria dalam keadaan yang dihujung tanduk.

RUJUKAN:

Lawler, A. (2016, Mac 11). City of Biblical Abraham Brimmed With Trade and Riches. National Geographic.

Martos, M.M. (2019, Mei 22). The royal (ditapiskan) of Ur revealed Mesopotamia’s golden splendor. National Geographic.


Siapakah Pemilik Pedang Gergasi Jepun Ini?

Sebut saja samurai, kita sudah membayangkan kelibat p3dang k4tana yang digunakan mereka sama ada di medan pert3mpuran atau pertarungan solo dengan samurai lain. Ramai menganggap ini merupakan s3njata utama mereka. Hakikatnya, terdapat satu lagi p3dang dengan saiz yang besar ada menyangka ia hanya boleh digunakan oleh gergasi!

P3dang yang dimaksudkan ialah Norimitsu Odachi atau Nodachi. Nodachi ialah sejenis p3dang panjang Jepun dengan bilah melengkung. Kebiasaannya, p3dang ini berukuran panjang antara 90 hingga 100 cm tetapi dalam sesetengah kisah, panjang p3dang ini boleh mencecah sehingga dua meter!

Nodachi dikatakan menjadi s3njata pilihan 4skar-4skar daimyo semasa era Nanboku-cho atau sebahagian besar abad ke-14. Semasa era berkenaan, nodachi dihasilkan dengan panjang satu meter. Tetapi lama-kelamaan, s3njata ini tidak popular digunakan di medan p3rang memandangkan saiznya yang besar menyukarkan t3ntera menggunakannya dengan berkesan.

Bagaimanapun, ia masih digunakan oleh samurai Jepun dari semasa ke semasa. Penggunaannya hanya dihentikan selepas kempen pengepungan ke atas Osaka atau Osaka Natsu no Jin pada tahun 1615. Pada tahun itulah, Keshogunan Tokugawa menamatkan terus 4ncaman puak Toyotomi dari meng4ncam kedudukan mereka sebagai shogun.

Terdapat beberapa cara penggunaan nodachi di medan p3rang. Pertama, ia menjadi s3njata pilihan t3ntera infantri di mana ia boleh digunakan untuk mem0t0ng kaki kuda dan meny3rang t3ntera berkuda yang terjatuh. Mengikut gambaran dalam karya sastera seperti Heike Monogatari, nodachi diletakkan di belakang berbanding di sisi berikutan lengkungannya yang panjang.

Bagaimanapun, ada mengganggap kedudukan tersebut sebagai mustahil kerana kedudukan sebegitu menyukarkan seseorang mengeluarkannya dengan pantas. Kedua, dibawa dengan tangan. Semasa era Muromachi (abad ke-14 hingga abad ke-16), lumrah bagi seorang p4hlawan yang menggunakan nodachi membawa seorang khadam untuk mengeluarkan s3njata tersebut untuknya. Malah, ada mendakwa ia merupakan antara s3njata t3ntera berkuda.

Dengan saiz sebegitu rupa, sesetengah pakar melihat ia bukan sebagai s3njata pep3rangan tetapi satu cara memperlihatkan kepakaran pandai besi sebagai pembuat p3dang. Dari segi spiritual pula, nodachi banyak digunakan dalam upacara agama Shinto semasa era Edo dan sesetengah daripadanya diletakkan di kuil-kuil agama tersebut sebagai persembahan terhadap dewa-dewi.

Jadi, apa sebenarnya kegunaan nodachi? Tidak mustahil ia memang digunakan sebagai s3njata pep3rangan pada masa lalu. Ini kerana pembuat nodachi mestilah pembuat p3dang yang bukan calang-calang kalibernya dan kos membuatnya amat mahal. Ini turut menunjukkan pemilik nodachi juga merupakan seorang yang kaya dan bertaraf tinggi seperti daimyo atau shogun.

Keupayaan nodachi diperlihatkan menerusi beberapa demonstrasi satu episod Forged in Fire bagi menentukan siapa pemenang episod berkenaan. Lihat video di bawah:

RUJUKAN:

DHWTY. (2019). Norimitsu Odachi: Who Could Have Possibly Wielded This Enormous 15th Century Japanese Sword?. Ancient-Origins. https://www.ancient-origins.net/artifacts-ancient-technology/norimitsu-odachi-who-could-have-possibly-wielded-enormous-15th-century-021428


Kpop: Sejarah Ringkas Senjata Perang Budaya Korea Selatan

Saya sejujurnya mempunyai hubungan suka dan benci jika disabitkan dengan muzik KPOP. Mungkin kerana saya membesar bersama generasi yang telinga kami sudah tepu mendengar lagu-lagu Indonesia yang terlampau banyak memenuhi corong radio di Malaysia ketika itu. Ingin mendengar lagu Malaysia pula tidak kena dengan jiwa kerana lagu Malaysia ketika itu terlampau banyak cenderung ke arah genre pop. Jiwa saya pula lebih kepada muzik alternatif dan metal.

Akhirnya saya mengikut sama anak-anak muda lain yang sealiran fikiran dengan saya ketika. Kami mula memperhebatkan gerakan muzik indie di Malaysia. Yang mana akhirnya gerakan muzik ini menamatkan gelombang muzik Indonesia di Malaysia dan mengakibatkan lagu Malaysia mula mendapat tempat semula di radio. Saya masih ingat bagaimana bapa saya pernah memberi komen yang beliau tidak faham apa yang dinyanyikan oleh lagu-lagu Indie yang saya dengar biarpun lagu itu lagu Melayu. Namun bapa saya sebagai seorang nasionalis tegar tidak pula membantah pilihan lagu saya kerana beliau tahu lagu-lagu tersebut masih lagu tempatan.

Saya menyebut saya mempunyai hubungan suka dan benci dengan muzik KPOP kerana seperti lagu-lagu dari Indonesia saya tidaklah menolak kesemuanya. Mana-mana lagu yang saya rasa sedap di telinga saya, saya tetap juga mendengar lagu tersebut secara berkala. Lagu-lagu dari Indonesia contohnya mungkin saya tidak begitu mendengar lagu-lagu aliran arus perdana mereka. Namun saya kenal kumpulan-kumpulan muzik dari Indonesia yang bermain muzik alternatif seperti SiksaKubur dan Burgerkill. Begitu juga dengan KPOP.

Tipulah andai saya tidak kenal siapa itu BigBang, Momoland, BlackPink dan lain-lain. Mungkin kerana saya sendiri dari generasi yang menamatkan kitaran trend muzik yang lama dan memulakan trend baru melalui muzik indie, saya juga memahami segala perkara dalam dunia ini ada tempoh masa jatuh bangunnya yang tersendiri. Tidak ada perkara yang kekal selamanya dalam dunia. Lebih-lebih lagi dalam isu trend muzik. Indie itu sendiri tenggelam buat beberapa waktu buat masa kini dan digantikan dengan trend KPOP.

Maka saya disini. Menghabiskan beberapa jam dari waktu hidup saya. Untuk memahami sejarah dan bagaimana terbentuknya sebuah trend bernama KPOP.

BALIK ASALNYA MUZIK KPOP

Rangkum waktu yang terawal saya boleh menjumpai perkataan KPOP ialah seawal dua dekad yang lalu. Kita semua tahu perkataan KPOP itu berasal dari Muzik Korean Pop. Namun muzik KPOP hanyalah sebahagian dari jentera budaya yang lebih besar yang dikenali sebagai gelombang Halyu ataupun gelombang Korea.

Dari mata politikalnya saya amat mengagumi Industri KPOP dari sudut susun aturnya yang amat mirip dengan sistem ketenteraan moden. Artis-artis mereka dilatih dari usia yang muda dan mempunyai disiplin dan susun atur hidup yang amat tinggi ibarat mereka benar-benar seorang askar yang akan berjuang meluaskan wilayah negara mereka. Biarpun ianya dari segi budaya.

Di zaman moden ini banyak negara sudah tidak begitu memandang lagi penjajahan menerusi budaya dan lebih memberi fokus pada ekonomi dan ketenteraan. Namun Korea dilihat mengambil pendekatan yang sebaliknya dan Korea dilihat begitu berjaya dari sudut ini. Ingin juga saya tahu siapakah yang merancang susun jentera perang budaya bagi negara Korea ini.

ERA 1970’an

Nama yang paling hampir untuk dianggap sebagai general tentera Korea dalam perang budaya ini ialah Lee Soo Man. Lee Soo Man merupakan pengasas rekod label SM Entertainment, salah satu label gergasi dalam industri muzik korea. Pengaruh Lee Soo Man begitu besar sehingga beliau kini digelar presiden budaya rakyat Korea. Pendidikan yang diterima oleh Lee Soo Man bukanlah biasa-biasa. Beliau merupakan alumni salah satu universiti yang kini dianggap antara universiti terkemuka di dunia iaitu Seoul National University (SNU).

Selepas bergraduasi Lee Soo Man telah menjadi seorang penyanyi yang agak popular. Beliau sempat mempunyai karier solo sebagai penyanyi dan mempunyai beberapa lagu popular seperti “Happiness” dan “One Piece of a Dream”. Biarpun Lee Soo Man boleh dikata seorang penyanyi lagu balada dan pop beliau juga mempunyai kecenderungan terhadap muzik rock dan metal. Atas faktor kecenderungan inilah beliau cuba menubuhkan sebuah kumpulan projek muzik metal yang dinamakan Lee Soo Man and 365 days.

Nasib Lee Soo Man dalam cubaan memasuki genre rock dan metal agak buruk. Korea Selatan ketika itu mengamalkan sekatan media yang agak kuat terutamanya dalam perihal hiburan angkara konflik dengan Korea Utara. Ini mengakibatkan beliau meninggalkan industri muzik buat sementara waktu. Beliau ketika itu memilih untuk menyambung pelajaran dalam bidang kejuruteraan robotik di Universiti California.
US ketika itu sedang mengalami kegemilangan era muzik pop mereka.

Artis-artis seperti Michael Jackson dan Madonna menguasai carta. Revolusi dalam muzik di US ini dinamakan revolusi MTV seiring dengan kewujudan dan permulaan stesen MTV ketika itu. Kesemua perkara ini tidak lepas dari pandangan Lee Soo Man. Beliau amat minat memerhati bagaimana artis-artis ini diuruskan serta bagaimana imej dan lagu-lagu mereka dipasarkan. Beliau cukup tertarik dengan konsep bagaimana hampir setiap lagu yang berbeza mempunyai koreografi tarian yang khusus untuk setiap lagu. Pada waktu ini Lee Soo Man mula merangka formula untuk mengatasi sekatan media kerajaan dan mempunyai pasaran luas di Korea Selatan.

ERA 80’AN

Korea pada era ini tidak mempunyai sebuah industri muzik yang kukuh. Apatah lagi untuk menawan pasaran negara luar. Namun segalanya berubah menjelang era 80’an dengan berlangsung Sukan Olempik di Korea pada tahun 1988. Kerajaan Korea Selatan ketika ini buat sementara waktu telah membuang sekatan terhadap media hiburan serta perjalanan mereka. Ini membenarkan rakyat Korea Selatan ketika itu mempelajari mengenai dunia berserta trend-trend di negara lain termasuklah trend hiburan.

Kebebasan baru ini biarpun pada asalnya lebih bersifat politik namun ianya turut diterjemahkan dalam bidang seni Korea apabila pemuzik-pemuzik serta pemain industri muzik mereka mula melakukan experimentasi muzik. Perkara pertama yang disedari oleh mereka ialah muzik mereka perlulah unik sekiranya mereka mahu mencapai capaian yang lebih luas.

Experimentasi ini membenarkan kebudayaan moden Korea memuncak. Anehnya kebudayaan moden Korea ini dipacu dengan semangat konservatif dan nasionalisme yang amat tinggi. Rakyat Korea bangga menikmati budaya baru mereka dan mempunyai semangat yang amat tinggi untuk menyebarkan budaya tersebut ke dunia luar pula.

ERA 90’AN

Pada era 90’an ataupun lebih tepat pada tahun 1992 kumpulan terawal yang mengikut acuan moden kumpulan KPOP, biarpun masih pada tahap konsep yang primitif, bernama SEO Taiji Boys telah muncul. Ahli kumpulan tersebut ialah Seo Taiji, Lee Juno dan juga Yang Hyung Suk. Yang Hyung Suk merupakan satu nama yang harus diperhatikan disini kerana beliau selepas itu membentuk YG Entertaiment, satu lagi syarikat gergasi yang memacu industri KPOP.

Konsep yang dibawa oleh Seo Taiji Boys amat mudah. Mereka perlulah berwajah tampan, pandai menari, dan tidak semestinya perlu pandai menyanyi kerana dalam kumpulan itu hanya Seo Taiji yang memiliki kemahiran vokal. Mereka juga menunjukkan kebolehan untuk tidak terikat dengan satu genre muzik sahaja. Genre seperti hip-hop, tekno dan juga pop mereka berjaya adunkan dalam satu lagu yang sama. Pada era itu adalah amat jarang untuk seseorang penyanyi boleh menceburi genre yang berbeza dalam satu album yang sama. Konsep ini kemudiannya dianggap menjadi titik mula KPOP moden.

Seo Taiji And Boys – I know

Berbalik kepada Lee Soo Man, beliau telah pun kembali ke Korea dalam tempoh ini. Pada tahun 1995 akhirnya SM Entertainment tertubuh secara rasmi. Cara pengurusan Lee Soo Man adalah amat berbeza dari label-label muzik yang lain di Korea ketika itu. Jika label muzik lain berpendapat fungsi mereka ialah menarik mereka yang berbakat dalam bidang muzik menyertai mereka, Lee Soo Man melalui SM Entertainment pula berpendapat mereka boleh menghasilkan artis-artis mereka dengan sistem ibarat akademi muzik.

Lee Soo Man menguruskan segala aspek kehidupan artis mereka. Sistem ibarat pangkat juga diperkenalkan dimana seseorang artis itu harus bermula dari peringkat pelatih dan mengikuti siri latihan sebelum mereka boleh dianggap “bergraduasi” dan ditentukan yang mereka itu akan menjadi artis solo atau pun berkumpulan. Beliau juga tidak hanya menekankan aspek muzik malah aspek lain seperti latihan lakonan turut diperkenalkan. Ini menyebabkan artis keluar SM Entertainment menjadi cukup versatil dan benar-benar berstatus seorang penghibur baik dari segi nyanyian, tarian atau lakonan.

Artis pertama yang diperkenalkan oleh SM Entertainment ialah kumpulan H.O.T pada tahun 1996. Jika Seo Taiji Boys memperkenalkan konsep boyband KPOP, H.O.T pula dianggap sebagai kumpulan yang menyempurnakan konsep boyband KPOP. Konsep yang diperkenalkan melalui SM Entertainment melalui H.O.T diteruskan oleh kumpulan-kumpulan lain seperti Shinhwa, SES, Fin.KL, dan juga G.O.D.

Kumpulan H.O.T.

Pada tahun 1996 bekas ahli kumpulan Seo Taiji Boys iaitu Yang Hyung Suk telah pun menubuhkan YG Entertainment. Manakala seorang penyanyi bernama Park Jin Young telah menubuhkan label muzik milik beliau sendiri bernama JYP Entertainment pada tahun 1997. Ke dua label ini kemudiannya bersama SM Entertainment menjadi label-label gergasi dalam industri KPOP di kemudian harinya. Dengan wujudnya 3 syarikat label ini industri KPOP mula bersaing dengan sengit menggunakan formula yang sama. Ini akan mendorong industri ini berkembang pesat pada tahun-tahun mendatang.

ABAD KE 21: PERMULAAN GENERASI KE DUA.

Menjelang abad ke 21 ataupun tahun 2000 dan ke atas artis-artis KPOP telah pun memasuki generasi yang ke dua. Jika generasi yang pertama mengasaskan dan memulakan industri maka sasaran generasi ke dua ialah untuk mula menembusi pasaran antarabangsa. Menjelang abad ke 21 ini juga jualan muzik secara fizikal telah jatuh mendadak disebabkan cetak rompak digital. Industri muzik Korea ketika itu merudum sedikit kerana dari segi perundangannya mereka tidak begitu bersedia untuk berdepan cetak rompak digital. Maka untuk mengurangkan kesan negatif ini Korea mula berhajat mengembangkan pasaran mereka ke luar negara.

Sasaran utama Korea ialah Jepun dan US. Sebabnya adalah mudah. Ke dua Jepun dan US merupakan negara pendengar muzik terbesar dalam dunia. Jika Korea berjaya menembusi pasaran muzik ke dua negara ini maka masa depan industri mereka akan terjamin. Ini merupakan titik mula di mana pemain-pemain industri menukarkan sasaran industri mereka kepada pasaran eksport.

Projek BOA diwujudkan demi merealisasikan matlamat ini. Lee Soo Man melain BOA projek berhasrat untuk menghasilkan seorang penyanyi wanita yang berkemampuan untuk menembusi pasaran Jepun. Beliau tidak yakin Korea akan mempunyai seorang artis yang berkemampuan untuk menembusi pasaran Jepun jika beliau semata menunggu artis sedemikian rupa untuk muncul.

Maka langkah yang terbaik bagi beliau ialah menghasilkan artis tersebut secara artifisial melalui projek BOA. Projek BOA ketika itu ibarat telah menjadi senjata nuklear buat Korea dalam perang budaya ini. Projek ini dinamakan projek BOA sempena nama calon yang akan dijadikan subjek uji kaji untuk projek ini iaitu Kwon Bo-ah. SM Entertainment dilaporkan telah melaburkan hampir 3 juta US Dollar dalam Projek BOA ini.

Selama 3 tahun BOA telah dilatih dengan keras dengan segala jenis latihan yang ada baik nyanyian ataupun tarian. Hidup beliau disusun atur dengan kemas untuk memastikan projek tersebut berjaya. Malah BOA turut diberi latihan bahasa dalam kedua bahasa Jepun dan Inggeris. BOA ketika itu ibarat telah menjadi seorang super soldier bagi industri muzik Korea.

Pada tahun 2000, ketika BOA baru berusia 13 tahun, beliau telah debut buat pertama kali di Korea. Sambutan BOA hanyalah suam-suam kuku di negara asal beliau sendiri dengan Korea. Namun SM Entertaiment dengan kerjasama syarikat label Jepun iaitu AVEX berjaya membuatkan BOA membolosi pasaran Jepun. BOA tidak dipasarkan sebagai seorang artis Korea.

Sebaliknya BOA hanyalah disebut sebagai artis tanpa begitu menyentuh latar belakang asal usul beliau. Kemampuan beliau untuk menyanyi dan bercakap dalam bahasa Jepun juga memudahkan rakyat Jepun untuk menerima BOA. BOA dikatakan telah menjual hampir 1 juta album di Jepun sahaja. Konsep tersebut masih lagi digunakan untuk masa kini yang mana artis dan kumpulan KPOP akan menghasilkan lagu mereka dalam versi Jepun dengan harapan untuk menembusi pasaran Jepun.

Kejayaan BOA telah menyebabkan Kerajaan Korea mengambil keputusan untuk membuang sekatan terhadap import masuk kebudayaan Jepun. Korea pada asalnya menyekat sebarang bentuk lagu dan filem dari Jepun atas faktor Jepun pernah menjajah Korea. BOA selepas itu menjadi artis asing pertama berjaya menjuarai carta muzik Jepun dalam sejarah industri muzik Jepun.

Kwon Bo-ah @ BOA

Pada tahun 2002 pula kumpulan H.O.T telah berjaya mengadakan sebuah konsert di Beijing, China. Pada waktu ini media-media China telah menggelarkan mereka sebagai sebahagian dari Korean Wave ataupun Halyu Wave. Halyu Wave ini dianggap sebagai satu cubaan penembusan budaya yang amat agresif dari Korea menurut media China. Pada tahun 2005 pula satu lagi kumpulan dibawah naungan SM Entertainment iaitu TVXQ berjaya menembusi pasaran Jepun. TVXQ seterusnya berjaya menjadi kumpulan boyband Korea pertama yang berjaya menjuarai carta muzik Jepun.

Pada tahun 2007 raja bagi generasi kedua kumpulan KPOP iaitu kumpulan Big Bang telahpun debut. Big Bang bersama kumpulan Wonder Girls berjaya menimbulkan semula minat rakyat Korea terhadap kumpulan berkonsep idol group. 2007 selepas itu dinobatkan sebagai era kegemilangan industri KPOP. Kumpulan-kumpulan yang ditubuhkan dalam sekitar tahun itu majoritinya berjaya menembusi pasaran antarabangsa. Malaysia belum menerima kesan yang kuat ketika itu kerana gerakan Indie ketika itu mula mendapat momentum yang amat kuat dengan dua kumpulan indie iaitu Hujan dan Bunkface. Hanya beberapa tahun selepas itu barulah KPOP mula menembusi pasaran Malaysia.
Pada tahun 2008 laman web Youtube mula menjadi popular. Pada waktu itu kumpulan Wondergirl telah berjaya menjadi viral di Youtube melalui lagu mereka “Nobody”.

Populariti lagu tersebut di pasaran antarabangsa telah menyebabkan mereka menghasilkan lagu tersebut dalam bahasa Inggeris sepenuhnya sebagai versi antarabangsa. Pada saat ini KPOP berjaya memecah masuk pasaran muzik US.
Industri KPOP mula menyedari bagaimana mereka mampu menggunakan Youtube untuk membantu populariti artis mereka. Kejayaan wondergirl berjaya diulang oleh kumpulan SuperJunior menerusi lagu mereka “Sorry-Sorry”. Muzik video lagu Sorry-sorry telah menjadi antara video muzik terviral pada waktu itu di laman Youtube. Girl Generation menerusi lagu mereka “Gee” juga berjaya melakukan perkara yang sama.

Demi memastikan KPOP benar-benar berjaya menembusi pasaran US, BOA dan juga RAIN, yang mana mereka merupakan antara artis KPOP paling senior ketika itu telah diberi tanggungjawab besar untuk menarik minat rakyat US terhadap KPOP. Rain ketika itu terutamanya memasuki carta majalah TIME sebagai salah seorang dari 100 orang individu yang paling berpengaruh dalam dunia. Rain juga telah berlakon dalam beberapa filem di US seperti Ninja Asasin dan juga Speed Racer. Biarpun begitu mereka tidak begitu berjaya menembusi pasaran US.

2011: PERMULAAN GENERASI KETIGA KPOP.

Tidak banyak yang dapat saya katakan mengenai generasi ketiga ini. Kerana tidak ada satu kumpulan yang benar-benar berpengaruh. Mungkin peminat BTS akan geram dan mula memaki hamun saya atas kenyataan ini namun anda harus ingat, baru beberapa tahun lepas kumpulan EXO merupakan antara kumpulan KPOP lelaki yang popular namun kini BTS yang menggantikan mereka. Tidak ada jaminan BTS akan kekal apabila ada kumpulan lain menggantikan mereka.

Namun majoriti kumpulan dari generasi ketiga ini berjaya menembusi pasaran antarabangsa termasuklah pasaran US. BlackPink sebagai contohnya mendapat tempat di kalangan pendengar muzik US. Expo-expo Korea seperti KCON juga semakin kerap diadakan di US dan kumpulan-kumpulan KPOP sering dijemput membuat persembahan di expo ini.

Namun saya tidak dapat menolak menjelang generasi ketiga ini muzik KPOP mula menjadi terlalu mengikut formula dan mula membosankan sesetengah pihak. Malah langkah-langkah tarian mereka juga mula menjadi terlampau seksi sehingga banyak muzik video KPOP diharamkan dari disiarkan di TV oleh kerajaan Korea Selatan sendiri.
KPOP juga mula didedahkan sisi gelap industri tersebut. Sisi gelap ini mula didedahkan oleh kumpulan TVXQ yang menyaman label mereka iaitu SM Entertaiment. TVXQ mendakwa kontrak mereka terlampau lama dan mengandungi banyak perkara yang seolah memaksa mereka menjadi hamba syarikat label. Mereka berjaya memenangi saman mahkamah tersebut. Seterusnya 3 ahli bekas TVXQ membentuk kumpulan baru yang diberi nama JYJ. JYJ boleh dikatakan agak berjaya di Jepun dan berjaya menjuarai carta disana.

Insiden TVXQ ini mendorong ramai artis KPOP untuk menyemak semula kontrak mereka agar mereka boleh mendapat keadilan. Kerajaan Korea juga mula mengambil berat dan meletakkan had masa 7 tahun sahaja bagi kontrak artis Korea.

Era generasi ketiga ini juga menyaksikan PSY, seorang artis Korea yang sebenarnya dari generasi senior, menjadi popular menerusi lagu beliau “Oppa Gangnam Style”. PSY boleh boleh di ibaratkan seorang individu yang mengejutkan dunia dan menyedarkan dunia tentang kewujudan KPOP. Oppa Gangnam Style menjadi video terviral Youtube buat tempoh hampir beberapa tahun. PSY begitu popular sehingga Youtube terpaksa menaik taraf angka bilangan mereka untuk video yang melebihi 1 Billion jumlah ulang tayangan.

Seterusnya bagi tahun 2017 dan ke atas… jika dibaca dari komen-komen peminat KPOP di Youtube… artis-artis KPOP lain kesemuanya sudah pupus dan hanya kumpulan BTS yang tinggal -_- Kerana itulah nama kumpulan yang sering disebut sejak 2017.
Maka itulah serba sedikit sejarah perang budaya Korea yang diberi nama KPOP.

RUJUKAN:

1) DareDB KPop. (2018) 20 Most Important Moments in K-Pop History. https://www.youtube.com/watch?v=8df9yjZRm_A
2) Budak-budak kelas perempuan saya yang tak reti duduk diam pasal KPOP.
3) Adik beradik perempuan saya.
4) Majoriti perempuan Malaysia.


Tanda Tanya Dalam Inkues Arwah Adib

“Kami perlu mengambil maklum AG mewakili kerajaan – termasuklah kedua-dua kementerian dan bomba.

“Justeru, peranan Syazlin dalam mewakili Bomba sudah menjadi tidak perlu. Jadi beliau perlu menarik diri,” – Menteri. [1]

Kalau saya katakan bahawa menteri ni bengap, kurang pulak puasa saya hari ini.

Yelah, logik akalnya..

Takkan selepas berbulan inkues dijalankan sejak Februari dan berbaki 2 hari lagi baru pihak kementerian dan bomba tiba-tiba tersedar yang sebenarnya peguam negara yang akan mewakili kerajaan dan bukannya Syazlin Mansor ni?

Dan takkanlah Pejabat AG duduk termenung je berbulan-bulan Syazlin Mansor ni duduk dalam mahkahmah majistret sepanjang inkues dan tak bagitahu kat KPKT dan Bomba, “eh kami kan dah wakili anda, kenapa nak ada peguam lain ni?”

Kalau nak membongak pun logik sikit lah YB menteri oi.

Melihatkan ‘timing’ penarikan diri Syazlin ni sebagai peguam Adib daripada KPKT dan bomba daripada inkues yang hanya berbaki 2 hari,

Maka tidak dapat dipersalahkanlah jika berlaku cakap-cakap belakang bahawa ini adalah sebagai ‘desperate measure’ atau langkah akhir untuk ‘discredit’ teori saksi 29 iaitu,

Prof Dr Shahrom Abd Wahid, Perunding Kanan Patalogi Forensik di United Kingdom yang juga merupakan Pakar Perunding Kanan Forensik dan Patologi Hospital Canselor Tuanku Mukhriz.

Syazlin sendiri mengumumkan di hadapan Koroner Rofiah Mohamad ketika prosiding baru bermula semalam,

“Dengan penarikan diri, saya percaya tindakan memanggil semula saksi ke-29, Perunding Kanan Patalogi Forensik di United Kingdom, Prof Dr Shahrom Abd Wahid, terbatal,” katanya. [2].

Kenapa peranan Prof Dr Shahrom aka saksi ke-29 ini dilihat vital?

Prof Dr Shahrom adalah saksi ke-29 yang sebelum ini telah memberitahu mahkamah bahawa Adib mengalami kecederaan selepas ditarik keluar dari kenderaan Perkhidmatan Penyelamat Perubatan Kecemasan (EMRS) dan dipukul pada 27 November lalu semasa rusuhan di kuil Seafield.

Keterangannya itu bertentangan dengan kenyataan dua pakar lain, yang memberitahu mahkamah bahawa Adib terjatuh dari kenderaan tersebut dan kecederaannya adalah akibat terkena rempuhan dalam usaha cuba melarikan diri.

Beliau juga telah membantah teori dua ahli pakar lain bahawa Adib mati akibat kecederaan jatuh dari kenderaan van Perkhidmatan Penyelamat Perubatan Kecemasan (EMRS). [2]

Beliau di dalam inkues telah mengkritik laporan bedah siasat yang dilakukan dan turut mempersoalkan keterangan diberikan pakar iaitu saksi-24 iaitu Pakar Perubatan Forensik Hospital Kuala Lumpur, Dr Ahmad Hafizam Hasmi bahawa Muhammad Adib turun sendiri dan kemudian dilanggar pintu van EMRS lalu terhumban ke jalan.

“Dalam rumusan laporan bedah siasat ke-29 juga menunjukkan pakar tidak tahu sama ada mangsa terhimpit atau tidak,” katanya.

Prof Dr Shahrom memberitahu hipotesis menyatakan Adib turun sendiri dari van EMRS dan kemudian dilanggar pintu van ketika kenderaan itu mengundur adalah tidak benar dan perlu diuji.

“Berdasarkan eksperimen kawalan (control experiment) yang dilakukan pihaknya, adalah sangat mustahil mengatakan pelanggaran itu boleh mematahkan mana-mana tulang rusuk anggota bomba itu.

“Melalui hipotesis, mangsa turun sendiri daripada van EMRS dan dilanggar pintu depan kenderaan itu ketika berundur kemudian terhumban ke hadapan dan lepas itu terdampar di bahu jalan.

“Hipotesis atau andaian ini dibuat berdasarkan hasil laporan pemeriksaan klinikal dan bedah siasat yang dijalankan ke atas Muhammad Adib dan hasil rekonstruksi Polis Diraja Malaysia (PDRM),” katanya. [3]

Kena ingat, Prof Dr Shahrom Abd Wahid ini bukan doktor cap ayam, beliau adalah seorang pakar patologi yang berpengalaman 29 tahun.

Lebih ironi, Prof Dr Shahrom juga merupakan guru kepada Dr Ahmad Hafizam di UKM.

Yang menariknya delepas berlakunya percanggahan dua teori pakar ini, Mahkamah Koroner menolak permohonan pegawai pengendali inkues untuk memanggil semula Dr Hafizam dan saksi ke-27 iaitu Ketua Jabatan Perubatan Forensik HKL Dr Mohd Shah Mahmood untuk rebut hujah Prof Dr Shahrom tersebut.

Bagaimanapun, pegawai penyelaras inkues Hamdan Hamzah telah mengemukakan rayuan terhadap keputusan Koroner Rofiah Mohamad di Mahkahmah tinggi Shah Alam. [4]

Belum sempat Mahkahmah tinggi nak keluar keputusan, tiba-tiba digemparkan pula kononnya berlaku ugutan oleh Prof Dr Shahrom kepada Dr Hafizam dan Dr Mohd Shah, kononnya Prof Shahrom telah cuba pujuk dan yakinkan mereka di luar prosiding mahkamah dan memberi kata-kata ugutan berbunyi,“jika tidak bersetuju either you going down or i’m going down…” [5]

Sebagai timbal balas, Prof Dr Shahrom sendiri buat laporan polis menafikan beliau mengugut saksi pakar lain dalam inkues berkenaan. [6]

Dan benda ni senyap sampai sekarang, siapa ugut siapa, betul ke berlaku ugutan pun kita tak tahu apa status penyiasatan polis pun kita tak tahu sampai sekarang.

Seminggu lepas drama ugut ni, nak jadi cerita Mahkamah Tinggi Shah Alam benarkan permohonan pegawai pengendali supaya Dr Hafizam dipanggil semula. [7]

Maka pada May 10, Dr Hafizam diberi peluang untuk sangkal fakta daripada Prof Shahrom sebelum ini. Dr Ahmad Hafizam, kata terdapat kiraan salah pada formula yang digunakan oleh Prof Dr Shahrom dalam mengira daya untuk mendapat impak kecederaan terhadap anggota bomba itu.

Dr Ahmad Hafizam berkata Prof Dr Shahrom, mungkin tidak mengambil kira berat van Unit Bantuan Perkhidmatan Kecemasan (EMRS) dalam mengira daya terbabit. [8]

Syazlin Mansor yang ketika itu masih mewakili KPKT dan Bomba kelihatannya sangat agresif seperti menyifatkan keterangan Dr Ahmad Hafizam sebagai mengelirukan mahkamah.

“Kekeliruan itu merujuk pada gambar bahu jalan sebagai bahan bukti yang diletakkan pada fail paling berkemungkinan boleh menyebabkan kecederaan pada dada kanan arwah Adib.

Menurut hujahan Syazlin, tindakan itu tidak wajar dilakukan kerana sehinggga kini pakar forensik itu sendiri masih belum yakin objek bahu jalan itu menjadi punca kecederaan patah tulang rusuk pada bahagian dada kanan depan dan belakang.

“Koleksi gambar ‘kebarangkalian paling mugkin berlaku menerusi corak kecederaan turut meletakkan gambar bahu jalan’.

“Kenapa letak kalau tidak dapat pastikan ia bukan punca sebenar? Kan ia mengelirukan mahkamah,” katanya di hadapan Koroner Rofiah Mohamad.

Hafizam turut ditunjukkan lakonan semula dijalankan pihak bomba berkaitan pergerakan seseeorang itu jika terjatuh mengenai pada bahagian bahu jalan.

Namun hasil lakonan semula tidak menunjukkan hasil corak kecederaan yang berpadanan malah Hafizam menganggap eksperimen itu boleh dicabar semula sesuatu yang membuang masa.

“Ada 1,001 kemungkinan bagaimana kejatuhan itu berlaku. Eksperimen itu boleh dicabar dan perbuatan itu membuang masa,” katanya.” [9]

Syazlin juga secara agresif telah mengkritik pengiraan daya Dr Ahmad Hafizam yang dikatakannya tidak betul hinggakan Dr Hafizam menyatakan kekesalannya kerana ‘dimalukan’ di dalam mahkamah oleh Syazlin.

“Syazlin: Pengiraan daya yang doktor kemukakan di mahkamah berkenaan graviti salah, biar pakar yang bercakap tentang perkara ini. Tidak perlulah doktor nak tambah kelirukan mahkamah.

Dr Ahmad Hafizam: Saya tidak kelirukan mahkamah, semalam saya anggap saya disuruh buat pengiraan yang betul, sebab itu saya buat pengiraan baharu. Saya juga tidak sepatutnya dimalukan di mahkamah tentang pengiraan ini.

Syazlin: Sebelum ini doktor cakap pengiraan Prof Shahrom (Perunding Kanan Patologi Forensik di United Kingdom Prof Dr Shahrom Abd Wahid) salah, tetapi bila doktor tunjukkan pengiraan baru mengenai tarikan graviti saya lihat tidak betul, jadi saya tunjukkan yang doktor salah, bukan niat nak malukan cuma cakap doktor nak kelirukan mahkamah.” [10]

Sebagai kesimpulannya, melihatkan kepada kejanggalan yang berlaku sepanjang inkues, daripada affidavit Adib mati dilanggar oleh pejabat AG sedangkan inkues masih berjalan [11], kepada percanggahan saksi pakar, kepada drama ugut-mengugut dan kini penarikan diri Syazlin secara tiba-tiba sedangkan inkues hanya berbaki 2 hari lagi sahaja yang membatalkan tindakan memanggil semula Prof Dr Shahrom Abd Wahid untuk merebut teori Adib turun sendiri dan kemudian dilanggar pintu van EMRS lalu terhumban ke jalan yang menyebabkan kematiannya..

Adalah kini menjadi satu tanda tanya adakah inkues dijalankan secara telus dan lebih penting lagi adakah keadilan itu masih ada untuk arwah Adib?

Sekian.

RUJUKAN:

[1] Menteri: AG wakil kementerian, bomba, peranan peguam tak perluhttps://www.malaysiakini.com/news/477594

[2] Peguam Jabatan bomba tarik dirihttps://www.malaysiakini.com/news/477532

[3]Laporan bedah siasat Adib mengelirukanhttps://www.hmetro.com.my/mutakhir/2019/04/446496/laporan-bedah-siasat-adib-mengelirukan

[4] Inkues Muhammad Adib: Koroner tolak permohonan panggil semula saksi pakarhttps://www.bharian.com.my/berita/kes/2019/04/556279/inkues-muhammad-adib-koroner-tolak-permohonan-panggil-semula-saksi-pakar

[5] Pakar forensik saksi inkues Adib buat laporan polis dakwa diugut saksi lainhttps://malaysiagazette.com/blog/2019/04/23/pakar-forensik-saksi-inkues-adib-buat-laporan-polis-dakwa-diugut-saksi-lain/

[6] Pakar forensik lapor polis nafi ugut saksi inkues Adibhttps://www.malaysiakini.com/news/473709

[7] Inkues Adib: Mahkamah Tinggi benar saksi-24 dipanggil semulahttp://www.utusan.com.my/berita/mahkamah/inkues-adib-mahkamah-tinggi-benar-saksi-24-dipanggil-semula-1.891908

[8] Inkues Adib: Pakar Forensik HKL sangkal fakta saksi ke-29http://www.bernama.com/state-news/beritabm.php?id=1725149

[9] Inkues Adib: Teori kecederaan pakar forensik kelirukan mahkamah – Peguamhttp://www.astroawani.com/berita-malaysia/inkues-adib-teori-kecederaan-pakar-forensik-kelirukan-mahkamah-peguam-207863

[10] Doktor pakar kesal peguam ‘malukannya’ di inkues Adibhttps://www.malaysiakini.com/news/476522

[11] Jabatan Peguam Negara fail afidavit Adib tak dipukul, JK kuil tarik balik rayuanhttps://www.freemalaysiatoday.com/category/bahasa/2019/04/15/jabatan-peguam-negara-fail-afidavit-adib-tak-dipukul-jk-kuil-tarik-balik-rayuan


Kerana Kucing, Mesir Kalah Perang Dengan Parsi

Pertempuran Pelusium merupakan sebuah pertempuran bersejarah yang sangat penting. Ia berlangsung pada abad ke-6 SM dan memperlihatkan pasukan tentera Mesir dikalahkan oleh ketumbukan Parsi sekaligus mengangkat kuasa Parsi di wilayah tersebut. Pertempuran ini merupakan salah satu contoh awal perang psikologi.

Dengan mengetahui bahawa masyarakat Mesir menyembah kucing sebagai simbol kepada Dewi Bastet, maka Cambyses II pun mengarahkan perajurit-perajuritnya agar melukis gambar dewi kucing di perisai masing-masing.

Bahkan semasa pertempuran sedang berlangsung, pasukan tentera Parsi dikatakan mara di belakang sekumpulan kucing. Tentera-tentera Mesir yang tidak sanggup mengapa-apakan haiwan suci itu terpaksa menyerahkan kota mereka kepada Parsi.

Pelusium merupakan sebuah kota Mesir yang sangat penting dan terletak di penghujung timur Delta Sungai Nil. Pada zaman purba, kota ini dianggap sebagai pintu masuk ke Mesir dari dunia timur. Makanya, Pelusium memegang signifikasi yang sangat besar jika dilihat dari sudut ketenteraan. Mana-mana kuasa dari dunia timur yang berimpian mahu menakluk Mesir perlu terlebih dahulu menakluk kota ini.

SERANGAN ASSYRIAN KE ATAS PELUSIUM

Pertempuran Pelusium bukanlah cubaan pertama dari dunia timur dalam mencerobohi wilayah Mesir. Pada abad ke-8 SM, raja Assyria yang bernama Sennacherib pernah cuba menyerang Mesir dan memberangkatkan bala tenteranya ke Pelusium.

Menurut sejarahwan Greek yang bernama Herodotus, pemerintah Mesir yang bernama Sethos telah mengundang kemarahan golongan berkelas pahlawan di wilayahnya itu. Akibatnya, mereka enggan menghulurkan bantuan dalam mempertahankan Mesir semasa Assyria datang menyerang.

Sebelum menaiki takhta, Sethos merupakan seorang “paderi Hephaestus” dan makanya beliau adukan permasalahan yang dihadapinya itu kepada dewa. Dewa kemudian muncul dalam mimpi Sethos dan memaklumkan padanya agar tak usah gusar kerana bala bantuan akan dihantar kelak. Sethos lantas menghimpunkan seramai mungkin sukarelawan dan menubuhkan pangkalan tentera berhampiran kota Pelusium.

Tidak lama kemudian, bala tentera Assyria pun sampai. Namun pada waktu malam, segerombolan tikus “mengunggis bekas anak panah, busur panah dan pemegang perisai tentera-tentera Assyria”. Akibatnya, ketumbukan Assyria yang kini tidak bersenjata terpaksa berundur. Malahan, mereka kehilangan ramai tentera di tangan ketumbukan Mesir.

SERANGAN PARSI KE ATAS PELUSIUM

Kekuatan Mesir tidak meraih tuah sedemikian dalam Pertempuran Pelusium pada tahun 525SM. Kali ini, giliran Achaemenid-Parsi pula untuk menyerang Mesir. Serangan ini dipimpin oleh Cambyses II, iaitu pemerintah kedua dalam Empayar Achaemenid.

Menurut Herodotus (yang catatannya ini berdasarkan “apa yang dikatakan oleh masyarakat Parsi”), faktor yang mendorong Cambyses II untuk menyerang Mesir adalah kerana beliau naik murka setelah menyedari tipu-helah yang dilakukan oleh Amasis si pemerintah Mesir.

Sebelum itu, Cambyses II telah melamar puteri Amasis untuk dikahwini. Namun, Amasis menganggap bahawa perkahwinan tersebut akan menjatuhkan martabat puterinya itu sebagai gundik kepada Cambyses II dan bukannya sebagai ratu Parsi. Makanya, beliau berasa berat hati untuk memenuhi permintaan pemerintah dari Parsi itu. Pada masa yang sama, beliau juga berasa takut terhadap kekuatan yang dimiliki oleh Empayar Achaemenid.

Oleh kerana itu, beliau mengambil keputusan untuk mengarahkan Nitetis, puteri kepada Apries si pemerintah Mesir yang sebelumnya agar menyamar sebagai puterinya. Nitetis kemudian dihantar dan dikahwinkan dengan Cambyses II. Namun, Nitetis kemudiannya membocorkan helas Amasis itu dan Cambyses II yang naik berang pun mengambil keputusan untuk menyerang Mesir.

PERANG PSIKOLOGI DILANCARKAN OLEH CAMBYSES

Tatkala Cambyses dan pasukan tenteranya tiba di sempadan timur Mesir, Amasis pun mangkat. Puteranya yang bernama Psammeritus (Psamtek III) naik takhta sebagai pemerintah baru Mesir. Herodotus tidak banyak menulis tentang Pertempuran Pelusium ini, melainkan kenyataan bahawa “pertempuran itu berlangsung hangat dan jumlah kehilangan di kedua belah pihak sangat tinggi, namun pada akhirnya tentera Mesir berjaya ditewaskan.”

Catatan lain berkenaan pertempuran ini juga boleh ditemui di dalam penulisan Polyaenus, seorang penulis abad ke-2 Masihi dari Macedonia. Dalam karyanya yang berjudul Stratagems, Polyaenus mendakwa bahawa kelicikan Cambyses merupakan faktor yang meraihkan kemenangan bagi pihak Parsi.

Untuk menghadapi bedilan yang dilontarkan dari kem pertahanan Mesir, Cambyses menyusun barisan hadapannya dengan meletakkan sejumlah haiwan yang dianggap suci oleh masyarakat Mesir. Antara haiwan tersebut termasuklah kucing, anjing, burung bangau dan kambing.

Oleh kerana berasa khuatir akan mencederakan haiwan-haiwan suci itu, tentera-tentera Mesir pun menghentikan serangan sekaligus mengakibatkan ketumbangan Pelusium ke tangan Cambyses.

Satu sumber moden mendakwa bahawa Cambyses turut mengarahkan agar gambar Bastet (dewi Mesir yang sering digambarkan sebagai seekor kucing) dilukiskan pada perisai tentera-tenteranya. Sumber lain pula menyebutkan bahawa kucing-kucing itu bukannya dilukis, sebaliknya dilekatkan pada perisai tentera Parsi dengan tujuan untuk melemahkan psikologi pasukan tentera Mesir.

Walau bagaimanapun, apa yang sebenarnya berlaku pada hari pertempuran itu tidak dapat kita pastikan dengan jelas.

Cambyses II dari Parsi menangkap firaun Psamtik III. Gambar pada mohor Parsi yang bertarikh abad ke-6 SM

Herodotus juga menghadirkan sebuah lagi hikayat berkenaan Pertempuran Pelusium. Semasa beliau melawat medan pertempuran itu, Herodotus ditunjukkan dengan tulang-belulang tentera-tentera yang terkorban dalam pertempuran tersebut. Jasad tentera-tentera Mesir terletak di satu sisi medan sambil sisi yang lain pula menempatkan jasad tentera-tentera Parsi.

Satu kaedah untuk mengenal-pasti sama ada jasad tersebut milik tentera Mesir ataupun Parsi adalah dengan melontarkan batu padanya. Jika batu tersebut mengakibatkan lubang terhasil pada tengkorak tersebut, maka ianya bermaksud bahawa jasad tersebut adalah milik tentera Parsi; jika tidak, maka ia adalah milik tentera Mesir.

Menurut sejarahwan Greek itu, hal ini kerana sejak kecil lagi masyarakat Mesir telah “mencukur kepala mereka dan tulang mereka telah mengeras akibat disinari matahari”, sementara tentera Parsi pula “memakai mahkota (penutup kepala) sejak lahir dan menutup kepala mereka dari sinaran matahari”. Sekali lagi, kita tidak dapat memastikan dengan jelas kebenaran dakwaan tersebut.

DIOLAH DAN DITERJEMAHKAN DARI: DHWTY. (6 Julai 2015). The Battle of Pelusium: Psychological warfare leads Persians to victory. Ancient Origins.


Buaian: Antara Keperluan Atau Tidak

Sememangnya buaian kelihatan memudahkan kerja ibu malahan seluruh isi rumah kerana bayi kelihatan mudah tidur apabila diletakkan di dalam buaian.

Buaian ada yang dibuat sendiri sama ada dengan menyangkut spring buaian ke tali/dawai yang telah dipasang/ditebuk disiling, kemudian sangkut kain batik pada pemegangnya atau membeli sedia berpalang dan mudah bergerak kemana-mana.

Teknologi terkini pula mencipta buaian dengan menggunakan tenaga elektrik hingga tidak perlu menggunakan tenaga sendiri bagi membuai bayi.

Tahukah anda, sebenarnya tidak ada tempat yang selamat selain menidurkan bayi di baby cot?

Antara alasan atau jawapan yang biasa diberikan berkaitan penggunaan buaian adalah:

RISIKO MENGGUNAKAN BUAIAN

(Saluran darah yang bersambung pada permukaan otak ke tengkorak boleh pecah apabila kita membuai bayi dengan kuat dan otak bergerak hala bertentangan dari tengkorak dan boleh menyebabkan pendarahan otak subdural)

HAYUNAN PERLAHAN PUN BAHAYA KE?

Memanglah hayunan perlahan tu tak bahaya tetapi lantunan buai oleh spring itu boleh menghasilkan pergerakan atas bawah seperti kita menggoncang bayi menggunakan tangan kita kerana ubun-ubun bayi masih lembut. Seperti Shaken Baby Syndrome yang pernah saya tulis di link ini:

Anda perlu tahu, hayunan buai juga boleh sebabkan bayi cedera jika terhantuk pada dinding atau bayi jatuh kerana hayunan yang terlebih.

Saya sendiri pernah diceritakan oleh seseorang tentang anaknya yang jatuh ke lantai sewaktu dibuai oleh suaminya yang sedang leka membaca akhbar.

Selain itu, anak juga anak-anak lain yang konon nak membantu membuai adiknya tetapi tidak sengaja terhayun buai hingga adik itu terhantuk pada dinding.

Bukan tidak ada kes kerana hayunan yang tidak terkawal, rangka besi buat menjadi tidak stabil lalu jatuh dan bayi terhantuk ke lantai dan dihempap pula oleh rangka besi.

Ada juga, spring penyangkut pemegang kain buai itu putus atau tali yang digantung disiling itu putus kerana tidak dapat menahan beban berat anak yang semakin bertambah.

Ada juga kes di mana rangka besi buai jatuh menghempap bayi dan juga spring atau tali putus.

Ada lagi bahaya yang lain seperti risiko anak jatuh ketika sudah boleh memanjat atau melasak di dalam buai dan cuba untuk turun sendiri dari buai lalu terjerut dengan kain buai itu sendiri.

Boleh berlaku tercekik atau lemas apabila bayi sudah pandai pusing badan sendiri dan mukanya menghala kebawah dan tidak pandai pusing semula badan menghala keatas.

Buaian ini juga tidak menyokong struktur tulang bayi sepenuhnya. Kita nampak bayi kelihatan terperosok dan melengkung ke bawah dan tidak ikut anatomi tubuh seperti semasa tidur didalam cot.

Alah, kita alaslah bawa dengan tilam atau bantal, kita adjustlah ketinggian buai, kita tak bagilah budak-budak lain buai anak kita sebab nak elak cedera pada anak.

Ya, benar. Tetapi berapa lama anda boleh monitor keadaan itu? Kata nak mudahkan kerja rumah. Lepas anak tidur dalam buai, bolehlah tinggal kan?

Apabila anak sudah terbiasa dengan hayunan buaian, maka mereka akan bergantung kepada hayuanan itu untuk tidur kerana kita telah ajar dari awal.

Jadi, cara terbaik jangan kenalkan anak-anak dengan buaian. Jika sudah terlajak kenalkan, ini merupakan tips PISAH BUAI untuk anak.

1) Buai anak macam biasa, apabila sudah separa sedar, angkat dan alih ke dalam katil bayi/tidur dibawah.

2) Buai anak hingga lena, angkat dan alih anak tidur di atas katilnya agar celik mata sahaja tidak nampak buai.

3) Elak letak mainan yang boleh menarik perhatiannya untuk terus berlama-lama didalam buaian.

4) Sabar jika anak-anak masih merengek mahukan buai. Memang mereka akan menangis, tetapi perlahan-lahan ajar.

5) Pujuk anak elok-elok. Mula-mula memang susah, tapi bila kita latih anak-anak setiap hari maka akan jadi senang.

Buaian ni sebenarnya akan menyusahkan ibu bapa sebab bila sudah bergantung sepenuhnya pada buai, segala komponen buai perlu dibawa kemana-mana dan anak akan meragam jika tidak ada buai. Ada sahaja kes saya jumpa anak-anak yang sudah terbiasa berbuai, masa admit wad, tidak boleh tidur dan terus menerus meragam. Kan stress tu.

Rujukan:

Artikel ini pernah disiarkan di Medical Mythbusters Malaysia pada 24 Januari 2018